title: Ranskan Grand Prix 2007

text: Joukon hännille alkukolaroinnin vuoksi pudonnut Kovalainen taisteli sijasta 15 Alexander Wurzin kanssa, joka päättyi molempien ajettua mutkan leveäksi, Wurzin pysyessä edellä. Fisichellan taakse toisen kerran pudonnut Alonso yritti ohitusta viimevuotisesta tallikaveristaan, mutta ei koskaan onnistunut siinä. Kovalainen tuli kolmannelle pysähdykselleen kierroksella 55. Kierroksella 57 sijalla 16 ajaneen Scott Speedin autoon iski vaihdelaatikkovika ja tuloksena keskeytys.


title: Ranskan Grand Prix 2007

text: Tämän jälkeen sijoitukset eivät muuttuneet, Räikkönen sai kunnian voittaa F1-kilpailun Magny-Coursin radalla, ensimmäisenä suomalaisena. Massa oli toinen ja Hamilton kolmas. Muut pistesijat menivät Kubicalle, Heidfeldille, Fisichellalle, Alonsolle ja Buttonille, joka avasi Hondan pistetilin kyseisellä kaudella.


title: Risto Ihamuotila

text: Risto Veikko Artturi Ihamuotila (s. 15. toukokuuta 1938 Espoo) on Helsingin yliopiston entinen kansleri vuoteen 2002. Yliopiston eri tehtävissä hän on toiminut noin 30 vuotta.


title: Risto Ihamuotila

text: Ihamuotila väitteli tohtoriksi vuonna 1968. Hänestä tuli Suomen Akatemian nuorempi tutkija ja jo 1973 Helsingin Yliopiston maatalouspolitiikan professori. Hän kohosi dekaaniksi 1979, rehtoriksi 1992 ja lopulta kansleriksi 1996 - 2003


title: Risto Ihamuotila

text: Hänen isänsä Veikko Ihamuotila toimi Maataloustuottajien Keskusliiton puheenjohtajana. Hänen veljensä Jaakko Ihamuotila taas on toiminut yritysjohtajana. Muita sisaruksia ovat Matti Ihamuotila ja Anna-Leena Verkasalo. Hänen vaimonsa, Kristiina Ihamuotila, on tekstiilitaiteilija. Heidän poikansa Mika Ihamuotila on toiminut pankkimaailmassa ja on Marimekon toimitusjohtaja.


title: Risto Ihamuotila

text: Teoksessaan "Yliopistomies ja maajussi" Risto Ihamuotila kertoo yliopistomaailman vaiheista mutta myös elämästään, ja mukana on osuvia henkilökuvia mm. tieteentekijöistä sekä politiikan ja kulttuurielämän päättäjistä.


title: Risto Ihamuotila

text: Ihamuotilan perheen koti on Nuuksiossa sijaitseva Histan tila, joka on ollut Ihamuotilan hoidossa lähes 40 vuotta ja suvun hallussa jo yli sata vuotta. Histan tila siirtyi Risto Ihamuotilalle vuonna 2000. Lapsena Risto sisaruksineen asui Histalla.


title: Risto Ihamuotila

text: Ihamuotila valittiin Suomalaisen Tiedeakatemian jäseneksi vuonna 1984.


title: Irmgard von Stephani

text: Irmgard von Stephani (20. syyskuuta 1895 – 5. lokakuuta 2007) oli Saksan vanhin elossa oleva henkilö 21. heinäkuuta 2005 alkaen.


title: Irmgard von Stephani

text: Irmgard von Stephani syntyi Kasselissa lähes kaksi vuosikymmentä ennen ensimmäisen maailmansodan alkua ja oli Natsi-Saksan aikana jo keski-ikäinen.


title: Irmgard von Stephani

text: Stephani ei ollut koskaan naimisissa eikä hänellä ole lapsia. Hän vietti Berliinissä 111-vuotispäiväänsä syyskuussa 2006. Tällöin hänellä oli ongelmia kuulon ja näön kanssa, mutta hän kävi yhä ulkona kävelyillä. Horst Köhler muisti naista tämän 110-vuotispäivänä.


title: Irmgard von Stephani

text: Stephani kuoli pari viikkoa 112-vuotispäivänsä jälkeen lokakuussa 2007.


title: Heran temppeli (Olympia)

text: Heran temppeli eli Heraion () oli antiikin aikainen Heralle omistettu temppeli Olympiassa Kreikassa. Se rakennettiin noin vuonna 600 eaa. ja se on yksi varhaisimpia tunnettuja esimerkkejä doorilaista pylväsjärjestelmää käyttävästä temppelistä. Temppelin rauniot sijaitsevat Olympian arkeologisella alueella Archaía Olympían kunnassa.


title: Heran temppeli (Olympia)

text: Heran temppeli rakennettiin arkaaisella kaudella noin vuonna 600 eaa. Aiemman käsityksen mukaan temppeli olisi rakennettu kahdessa osassa niin, että aluksi noin vuonna 650 eaa. olisi rakennettu pienempi temppeli, jossa oli pelkkä naos ja pronaos, ja se olisi laajennettu myöhempään kokoonsa noin vuonna 600 eaa. Nykytutkimuksessa koko temppelin katsotaan kuitenkin valmistuneen kerralla. Temppelin lahjoittivat pyhäkköalueelle läheisen Skilluksen kaupungin asukkaat.


title: Heran temppeli (Olympia)

text: Temppeli oli Olympian ensimmäinen varsinainen temppeli ja se on samalla varhaisimpia esimerkkejä monumentaalitemppelistä koko Kreikassa. Se oli alun perin omistettu ylijumala Zeukselle ja tämän puolisolle Heralle yhdessä. Heran kultti tuli Olympiaan mahdollisesti Argoksesta ja sen Heraionista. Kun erillinen ja suurempi Zeuksen temppeli valmistui 400-luvulla eaa., vanhempi temppeli jäi pyhitetyksi Heralle.


title: Heran temppeli (Olympia)

text: Roomalaisella ajalla temppeli muuttui eräänlaiseksi museoksi, sillä siihen koottiin joukko kaikkein parhaita Olympian saamia votiivilahjoja. Nykyisin temppelin edustalla olevalla Heran alttarilla järjestetään olympiatulen sytytysseremonia joka neljäs vuosi ennen olympialaisia. Seremonia järjestettiin ensimmäisen kerran vuonna 1936 ennen Berliinin olympialaisia.


title: Heran temppeli (Olympia)

text: Temppeli sijaitsi Olympian temenos-alueen eli "Altiksen" luoteisosassa Kroniosvuoren juurella. Se oli peripteraalitemppeli ja edusti doorilaista tyyliä. Temppelin kaksiportaisen jalustan eli stylobaatin koko oli noin 18,8 x 50,0 metriä ja siinä oli 6 x 16 pylvästä eli yhteensä 40 pylvästä. Pylväiden halkaisija oli alapäästä noin 1–1,3 metriä. Mitoiltaan temppeli oli suhteellisen pitkä, kapea ja matala.


title: Heran temppeli (Olympia)

text: Temppeli koostui kolmesta osasta. Sen keskellä on naos eli cella, joka avautui itään. Oviaukon leveys oli noin 2,9 metriä. Naoksen etupuolella oli pronaos ja takapuolella eli länsipuolella opisthodomos. Kummankin edessä oli kaksi pylvästä. Naoksen sisällä sen pohjois- ja eteläseinustoilla oli kaksi kahdeksan pylvään riviä, jotka muodostivat kummallekin puolelle kaksi kapeaa laivaa. Naoksessa oli useita arkaaisen tyylin patsaita ja veistoksia. Huonetta hallitsivat suuret Zeuksen ja Heran patsaat, jotka oli asetettu korokkeelle naoksen perälle. Zeus oli kuvattu seisomassa valtaistuimella istuvan Heran vierellä. Näistä patsaista on löydetty vain Heran patsaan pää, joka on nykyisin Olympian arkeologisessa museossa. Joka neljäs vuosi Heraian kisojen yhteydessä kisoja järjestäneet 16 elisläistä ylhäisönaista pukivat Heran kulttipatsaalle uuden peploksen.


title: Heran temppeli (Olympia)

text: Lisäksi temppelissä oli niin kutsuttu Praksiteleen Hermes eli Praksiteleen veistämä Dionysos-lasta kantavaa Hermestä esittävä patsas. Myös se on nykyisin museossa. Pausaniaan mukaan temppelissä säilytettiin myös muun muassa Ifitoksen pronssikiekkoa, johon oli kirjoitettu Olympian kisojen aselepojulistuksen teksti. Temppelissä oli myös Koloteen pöytä, jonka päällä pidettiin kisojen voittajien saamia villin oliivipuun lehvistä tehtyjä seppeleitä, sekä Kypseloksen kirstu, joka oli tehty kullasta, norsunluusta ja puusta ja koristeltu mytologisilla aiheilla.


title: Heran temppeli (Olympia)

text: Temppelin pylväät oli alun perin tehty puusta, mutta vähitellen se rakennettiin uudestaan kivisenä pylväs kerrallaan kun alkuperäinen puu mätäni. Seurauksena jokainen pylväs edusti erilaista, oman aikansa doorilaista tyyliä arkaaiselta roomalaiselle ajalle saakka. Yksi puinen pylväs oli kuitenkin jäljellä temppelin opisthodomoksessa vielä Pausaniaan aikana. Muutoin temppeli oli rakennettu alaosaltaan paikallisesta kalkkikivestä, jossa on paljon mm. simpukankuoria, ja yläosastaan tiilestä ja puusta. Katto oli päällystetty terrakotasta tehdyillä kattotiileillä. Katonharjan kummassakin päässä oli terrakotasta tehty pyöreä akroterion-koriste, jonka halkaisija oli noin 2,3 metriä.


title: Heran temppeli (Olympia)

text: Temppelistä on säilynyt vain perustukset ja pylväiden alaosia. Neljä pylväistä on kunnostettu ja koottu uudelleen. Löydettyjen patsaiden lisäksi temppelin säilyneet koristeosat, mukaan lukien toinen akroterion-koriste, ovat museossa. Temppelin raunioista on tehty täysimittainen kopio Jasmine Hill Gardensiin Alabamassa, Yhdysvalloissa.


title: Heran temppeli (Olympia)

text: Heran alttari sijaitsi heti temppelin edustalla sen itäpuolella. Zeuksen temppeli sijaitsi temppelin eteläpuolella ja Metroon itäpuolella alttarin takana. Länsipuolelle rakennettiin hellenistisellä ajalla Filippeion.


title: Philippe Adams

text: Philippe Adams (s. 19. marraskuuta 1969 Mouscron, Belgia) on belgialainen kilpa-autoilija.


title: Philippe Adams

text: Ennen F1-uraansa Adams sijoittui sijalle 12 Japanin Formula 3 -sarjassa vuonna 1991 ja toiseksi Britannian F3-sarjassa 1992. Vuonna 1993 hän voitti Britannian Formula 2 -sarjan mestaruuden.


title: Philippe Adams

text: Adams osallistui kaudella 1994 Formula 1 -sarjaan Lotus-tallissa. Hän ajoi vain kahdessa Grand Prix -kilpailussa eikä saavuttanut yhtään MM-pistettä.


title: Philippe Adams

text: Adamsin kuljettajan roolia varjostivat hänen kokemattomuutensa F1-autoista (66 testikierrosta) sekä heikot suoritukset kilpailuissa. Belgian GP:ssä Adamsin auto pyörähti ympäri useita kertoja ja hän aiheutti kolarin sekä harjoituksissa että kilpailussa (ajettuaan kilpailussa vain 16 kierrosta), ja Portugalin GP:ssä hän ajoi maaliin 16:tena (viimeisenä ja aikaero edellä ajaneeseen yli 20 sekuntia). Sponsorien osalta Adamsille luvattiin kahden kilpailun mittainen sopimus, mikä aiheutti eripuraa Lotus-tallin muiden sponsorien keskuudessa, kun nämä uhkasivat poistaa omat sponsorilogonsa autoista. Jerezissä talli päätti korvata Adamsin Alex Zanardilla, minkä seurauksena hän siirtyi ajamaan eri urheiluautosarjoja.


title: Pikajuoksu

text: Pikajuoksu on lyhyen matkan juoksemista kokonaan tai lähes maksimivauhdilla. Pikajuoksulajit ovat osa yleisurheilua, ja moni niistä on olympialaji. Pikajuoksumatkoja ovat enintään 400 metrin mittaiset matkat: yleisimmin juostuja ovat 60:n, 100:n, 200:n ja 400 metrin juoksut. 4 × 100 metrin viestijuoksussa eli pikaviestissä juostaan neljä 100 metrin osuutta, ja 4 × 400 metrin viestijuoksussa neljä 400 metrin osuutta.


title: Pikajuoksu

text: Pikajuoksuissa jokainen juoksija juoksee koko matkan omalla radallaan. 100 metriä juostaan yleisurheiluradan etusuoralla, ja sitä pidemmillä matkoilla juostaan lisäksi kaarteessa.


title: Pikajuoksu

text: Pikajuoksijat lähtevät lähtötelineistä. Lähtö tapahtuu kolmessa vaiheessa: ensin polvet maassa ("paikoillenne"), sitten sormien varassa ("valmiit") ja lopuksi lähtölaukauksen myötä matkaan. Lähtötelineiden avulla juoksija pystyy syöksähtämään suoraan eteenpäin ja kiihdyttämään nopeasti maksimivauhtiin. Kiihdytysvaihe juostaan etukenossa. Maksiminopeusvaiheessa juoksija juoksee pystysuorassa ja rentona. Maalintulossa juoksija taivuttaa käsivartensa taakse, jotta pää ja hartiat painuvat eteen maalilinjan yli.


title: Pikajuoksu

text: Pikajuoksijalta vaaditaan paljon nopeita lihassoluja ja lihasvoimaa sekä matkasta riippuen tarvittava vauhtikestävyys. Pikajuoksijan ylävartalo on rento, liikkumaton ja pystysuorassa. Ylävartalon on oltava vahva, sillä heiluvat kädet tuottavat jalkojen tuottamalle liikevoimalle vastavoiman.


title: Pikajuoksu

text: 60 metrin matka suosii nopeita lähtijöitä ja kiihdyttäjiä. 100 metriä on pikajuoksun kuninkuuslaji, jolla nopeinta kutsutaan "maailman nopemmaksi ihmiseksi". 100 metrin juoksijan on saavutettava huippuvauhtinsa nopeasti ja säilytettävä se pitkään. 200 metrillä tarvitaan lisäksi kaarrejuoksun tuottaman keskipakoisvoiman hallintaa ja voimien riittävyyden myös loppumatkalle. 400 metriä on vauhtikestävyyslaji, jossa vauhdin säätely on tärkeää. Matkalla juoksija joutuu taistelemaan maitohapon hidastavia vaikutuksia vastaan.


title: Pikajuoksu

text: Kova ratapohja on paras nopeiden aikojen saavuttamiseksi. Myötätuuli parantaa aikaa. Juoksijat käyttävät aerodynaamista haalaritrikoota ja erittäin kevyitä kenkiä, joissa on pitoa varten enintään 9 millimetrin piikit ja pitkä kapea pohja. Juoksijat eivät yleensä käytä sukkia.


title: Come Out and Play

text: Come Out and Play (1985) on hard rock -yhtye Twisted Sisterin neljäs albumi. Albumilla esiintyy lukuisia vierailevia tähtiä. Kappaleen "Be Chrool to Your Scuel" Dee Snider laulaa duettona Alice Cooperin kanssa. Billy Joel soittaa samassa kappaleessa pianoa.


title: Come Out and Play

text: "Leader of the pack" on cover versio The Shangri-Las:n kappaleesta "Leader of the pack". "Come out and play" on Twisted Sisterin toiseksi viimeinen albumi ennen yhtyeen hajoamista vuonna 1987.


title: Rokkari

text: Rokkari on arkikielen nimitys rockmusiikin esittäjälle tai harrastajalle.


title: Rokkari

text:
Ensimmäisiä rokkareita olivat 1950-luvun teddyt ja greaserit. Rockmusiikki on jakautunut varsinkin 1970-luvulta lähtien moniksi eri tyyleiksi.
Rockiin pohjautuvia nuoriso- ja alakulttuurisia tyylejä ovat edustaneet esimerkiksi hipit, punkkarit, hevarit, ja goottirokkarit. Vaikkakin Rokkareista alun perin puhuttiin vain muusikkoyhteydessä, niin nykypäivänä tämä termi on yleistynyt myös Rockmusiikin ystäviinkin. Joskus, tosin Rokkarit yhdistetään virheellisesti Hevareihin.


title: Rokkari

text: Rokkareihin usein liitetään moottoripyörät, seksi, ylenpalttinen alkoholinkäyttö ja huumeet. Vaikkakin rokkareiden alkuperäisimmät käsitykset tulivat Rock and Roll-musiikkia rakastaneista moottoripyöräilijöistä, vain harvimmat rokkarit todennäköisimmin ovat sortuneet esim. huumeisiin ja alkoholiin.


title: Johan Alm

text: Johan Alm (1728–1810) oli suomalainen kenttävääpeli ja taidemaalari, erityisesti kirkkomaalari.


title: Johan Alm

text: Almin isä oli Vaasan lukkari Erik Häggroth. Hänen ensimmäinen vaimonsa oli lukkari Österlundin leski Anna Catharina Tilgren, toinen Elisabet Häggroth.


title: Johan Alm

text: Alm työskenteli lähes koko uransa Vaasassa, jonne hän oli muuttanut Tukholmasta 1761. Maalarikisällin oikeudet hän sai 1765. Saarnastuolien koristamiset ja alttaritaulujen maalaukset olivat Almin merkittävimpiä töitä kirkkomaalauksessa. Hänen töitään ovat Uudenkaarlepyyn (1759) ja Ilmajoen (1766) kirkkojen alttaritaulut sekä Uudenkaarlepyyn kirkon kattomaalaus. Ilmajoen alttaritaulun "Kristus ristillä" kustansi kirkkoherra, tohtori Salomon Hannelius puolisonsa Magdalena Peldanin kanssa. Alavuden kirkon saarnastuolin hän koristeli 1759. Hänen päätyönään pidetään Koivulahden kirkon kookasta alttaritaulua (1765), joka esittää viimeistä tuomiota. Hän maalasi myös Isonkyrön kirkon kukon, tapulin ja kirkkoon alttaritaulun sekä kuvitti saarnastuolin laidat ja lehterin reunakaiteeseen apostolien kuvat 1773–1775. Evijärven kirkkoon hän teki saarnastuolin maalauksen ja kultauksen 1791, ja tämä työ on entisöitynä käytössä Evijärven kirkossa.


title: Sakari Virtanen

text: Sakari Virtanen on kajaanilainen metsäalan ja metsäteollisuuden asiantuntija sekä kirjailija. Hänen erikoisalaansa ovat metsään liittyvät yhteiskunnalliset kysymykset sekä metsä- ja metsäteollisuushistoria.


title: Sakari Virtanen

text: Hän on työskennellyt monissa metsäyrityksissä ja kirjoittanut useita yritysten historiikkeja.


title: Gwynne Howell

text: Gwynne Richard Howell (s. 13. kesäkuuta 1938) on walesilainen oopperalaulaja, äänialaltaan basso. Hän esiintyi Covent Gardenissa ensimmäistä kertaa 1970.


title: Gwynne Howell

text: Howell on ollut vuosikymmeniä kuninkaallisen oopperan jäsen Lontoossa. Hän on lisäksi esiintynyt mm. New Yorkissa, Chicagossa, San Franciscossa, Pariisissa, Münchenissä ja Genevessä.


title: Gwynne Howell

text: Howell opiskeli Royal Northern College of Musicissa, ja hänelle myönnettiin vuonna 1998 Brittiläisen imperiumin ritarikunnan merkki.


title: Zeuksen temppeli (Olympia)

text: Zeuksen temppeli () oli antiikin aikainen Zeukselle omistettu temppeli Olympiassa Kreikassa. Temppeli rakennettiin vuosina 470–456 eaa. Siellä sijaitsi aikoinaan yhdeksi maailman seitsemästä ihmeestä luettu Feidiaan veistämä Zeuksen patsas. Temppeli tuhoutui tulipalossa ja maanjäristyksissä 400- ja 500-luvuilla jaa. Sen rauniot sijaitsevat keskellä Olympian arkeologista aluetta Archaía Olympían kunnassa.


title: Zeuksen temppeli (Olympia)

text: Zeuksen temppeli rakennettiin klassisella kaudella vuosina 470–456 eaa., mikä oli Olympian huippukautta. Kerrotaan, että Eliksen ja Pisan välillä oli ollut vuonna 470 eaa. sota, ja Eliksen kärsittyä tappion sen tuli rahoittaa uuden temppelin rakentaminen pyhäkköalueelle. Ennen temppelin rakentamista myöhempi Heran temppeli, joka oli rakennettu jo noin vuonna 600 eaa., oli toiminut sekä Zeukselle että tämän puolisolle Heralle omistettuna temppelinä Olympiassa.


title: Zeuksen temppeli (Olympia)

text: Pausaniaan mukaan Zeuksen temppelin suunnitteli paikallinen arkkitehti Libon Elisläinen. Temppelin valmistuttua spartalaiset lahjoittivat sen päätykolmioon kultaisen kilven ateenalaisista Tanagran taistelussa saavuttamansa voiton kunniaksi. Temppelin valmistumisvuosi tiedetään kilven yhteyteen liitetystä piirtokirjoituksesta.


title: Zeuksen temppeli (Olympia)

text: Kuvanveistäjä Feidias valmisti temppeliin suuren Zeuksen kuvapatsaan. Se valmistui noin vuonna 435–430 eaa. Suurtyötä varten hänelle rakennettiin alueelle oma niin kutsuttu Feidiaan työpaja ("ergasterion"). Temppeli sai ajan kuluessa mainetta kokonsa ja kauneutensa ansiosta. Myöhemmän antiikin aikana Zeuksen kuvapatsas luettiin yhdeksi antiikin maailman seitsemästä ihmeestä.


title: Zeuksen temppeli (Olympia)

text: Temppeliä kunnostettiin sen historian aikana usein, koska se kärsi vaurioita muun muassa maanjäristyksissä. Vuoden 146 eaa. jälkeen roomalainen kenraali Mummius lahjoitti temppeliin 21 kultaista kilpeä Korintin tuhon kunniaksi. Herulien hyökkäyksen uhatessa vuonna 267 jaa. temppelin ja Etelästoan ympärille rakennettiin muuri, mutta nämä eivät koskaan tulleet Olympiaan asti.


title: Zeuksen temppeli (Olympia)

text: Temppeli oli käytössä ainakin 300-luvun lopulle jaa., johon asti myös Olympian kisoja järjestettiin. Se poltettiin vuonna 426 jaa. keisari Theodosius II:n käskystä osana pyrkimystä kitkeä kreikkalainen pakanauskonto valtakunnasta. Lopullisesti pahoin vaurioitunut temppeli tuhoutui maanjäristyksissä vuosina 551 ja 552 koko muun Olympian alueen ohella.


title: Zeuksen temppeli (Olympia)

text: Temppelin arkeologiset kaivaukset alkoivat, kun ranskalaiset suorittivat Olympian alueella ensimmäisiä kaivauksia vuonna 1829. Tuolloin osa temppelin koristeosista vietiin Ranskaan.


title: Zeuksen temppeli (Olympia)

text:
Temppeli sijaitsi Olympian temenos-alueen eli "Altiksen" eteläisen osan keskellä ja se oli rakennettu kreikkalaisille temppeleille tyypillisesti itä-länsisuunnassa. Temppeli oli peripteraalitemppeli ja edusti doorilaista tyyliä. Siinä oli 6 x 13 pylvästä eli yhteensä 34 pylvästä, ja sen kolmiportaisen jalustan eli stylobaatin koko oli noin 27,7 x 64,1 metriä. Pylväiden korkeus oli noin 10,4 metriä ja niiden halkaisija alapäässä noin 2,25 metriä. Näin temppeli oli koko Peloponnesoksen suurin temppeli ja sitä pidettiin malliesimerkkinä doorilaisesta temppelistä.
Temppeli oli rakennettu paikallisesta kalkkikivestä, jossa on paljon muun muassa simpukankuoria, ja se oli päällystetty valkoisella marmoria jäljittelevällä samoin kalkkikivestä tehdyllä stukkolla. Kattotiileissä ja muissa kattorakenteissa oli käytetty marmoria tyypillisen terrakotan sijaan. Marmori oli alun perin paroslaista ja myöhemmissä korjauksissa Pentelikon-vuoren marmoria. Temppelin naos eli cella avautui itään päin. Sen julkivisun puolella oli pronaos ja toisella puolella opisthodomos. Sekä pronaoksen että opisthodomoksen edessä oli kaksi pylvästä. Idänpuoleiselle pääsisäänkäynnille nousi pitkä, kalteva luiska. Naoksessa oli kaksi seitsemän doorilaisen pylvään riviä, jotka jakoivat sen kolmeen laivaan.


title: Zeuksen temppeli (Olympia)

text: Suuri Zeuksen kuvapatsas oli asetettu naokseen suurikokoiselle jalustalle ja se oli erotettu muusta tilasta aitauksella. Temppelin lattia oli koristeltu alun perin mosaiikeilla ja myöhemmin se päällystettiin marmorilla. Temppelin pronaoksen edessä oli suorakulmion muotoinen marmorein päällystetty alue, jossa Olympian kisojen voittajat seppelöitiin.


title: Zeuksen temppeli (Olympia)

text: Temppelistä on jäljellä lähinnä sen perustus sekä kaatuneita ja hajonneita pylväitä. Yksi pylväistä on kunnostettu ja pystytetty merkiksi temppelin mittasuhteista.


title: Zeuksen temppeli (Olympia)

text: Feidiaan noin vuosina 435–430 eaa. veistämä Zeuksen kulttikuva esitti ylijumalaa istumassa valtaistuimella. Kuvapatsas oli valmistettu kullasta ja norsunluusta ja asetettu naoksen perälle. Suurikokoisen patsaan korkeus oli noin 12,4 metriä. Zeuksen vaate ja sandaalit olivat kultaisia, ja puku oli koristeltu eläimillä ja kukilla. Vaatteen peittämättömät osat oli tehty norsunluusta. Jumalan oikeassa kädessä oli samoin kullasta ja norsunluusta valmistettu siivekäs voitonjumalatar Nike ja vasemmassa kädessä valtikka, jonka päällä istui kotka. Sekä valtaistuin että patsaan jalusta oli koristeltu myyttisiä aiheita esittäneillä kuvilla, ja siinä esiintyi lukuisia jumalia, puolijumalia ja heeroksia. Valtaistuimen yläosassa oli kuvattu kolme khariittia ja kolme vuodenaikaa. Koristeluun oli käytetty myös eebenpuuta ja jalokiviä.


title: Zeuksen temppeli (Olympia)

text: Kuvapatsas oli niin korkea, että istuvanakin jumalan pää lähes osui naoksen kattoon, sillä välissä oli alle metrin verran tilaa. Zeus ei siis olisi mahtunut seisomaan sisällä temppelissä, minkä huomion monet esittivät jo antiikin aikana.


title: Zeuksen temppeli (Olympia)

text: Konstantinopolin perustamisen jälkeen patsas siirrettiin sinne, ja se tuhoutui todennäköisesti keisarillisen palatsin tulipalossa joko vuonna 464, 475 tai viimeistään Nika-kapinan yhteydessä vuonna 532. Tämän vuoksi patsaasta ei ole säilynyt nykyaikaan mitään. Se tunnetaan siksi, että Pausanias esittää siitä yksityiskohtaisen kuvauksen ja se esiintyy usein kuva-aiheena elisläisissä rahoissa.


title: Zeuksen temppeli (Olympia)

text:
Temppelin koristelu esitti erilaisia kreikkalaisen mytologian aiheita. Pylväiden päällä kummassakin päässä olivat päätykolmiot, joissa oli marmoriset veistosryhmät. Itäisen eli etupuolen koristelun oli tehnyt Paionios. Se kuvasi valmistautumista vaunuajoon Pelopsin ja Oinomaoksen välillä, ja asetelman keskellä oli Zeus. Oinomaos oli Zeuksen oikealla puolelle vaimonsa Steropen kanssa. Tämän jälkeen tulivat hevoset, joita oli neljä, sekä Oinomaoksen vaununajaja Myrtilos ja avustajat. Oikeassa kulmauksessa oli personifioitu Kladeos-joki. Zeuksen vasemmalla puolella olivat Pelops, Hippodameia sekä Pelopsin vaununajaja Sfairos (tai Killas), hevoset ja avustajat. Vasemmassa kulmassa oli personifioitu Alfeios-joki.
Läntisen eli takapuolen päätykolmion koristelun oli tehnyt Alkamenes. Se esitti kentaurien ja lapiittien välistä taistelua Peirithooksen ja Deidameian häissä; tämän asetelman keskellä oli Apollon. Näiden lisäksi siinä esiintyvät mm. Eurytion, Kaineus ja Theseus. Aiheen valinta johtui mahdollisesti siitä, että Peirithoos oli Zeuksen poika ja Theseus puolestaan Pelopsin jälkeläisiä.


title: Zeuksen temppeli (Olympia)

text: Temppelissä oli 12 metooppia, kuusi pronaoksen ja kuusi opisthodomoksen sisäänkäynnin yläpuolella. Ne esittivät Zeuksen pojan Herakleen 12 urotyötä. Temppelin koristelua pidetään malliesimerkkeinä persialaissotia seuranneen kauden ankaran yksinkertaisesta taiteesta. Katolla kummankin päätykolmion huipulla oli akroterion-koristeena kullattu Nikeä esittänyt Paionioksen veistämä patsas. Kulmien koristeena oli kultaiset tai kullatut kolmijalat.


title: Zeuksen temppeli (Olympia)

text: Temppelin säilyneet koristeosat, kuten päätykolmioryhmien osat, ovat esillä Olympian arkeologisessa museossa. Ranskalaisten alkuvaiheen kaivausten yhteydessä viemät metooppien osat ovat nykyisin Louvressa.


title: Silvia Parera

text: Silvia Parera Carrau (s. 5. lokakuuta 1969, Mataró, Katalonia) on entinen espanjalainen uimari, joka edusti kotimaataan kolmissa kesäolympialaisissa, alkaen vuodesta 1988. Hänen paras suorituksensa olympialaisissa oli 10. sija 200 metrin sekauinnissa vuonna 1992.


title: Senioripysäkki

text: Senioripysäkki tarjoaa ilmaista ryhmäkeskusteluapua yksinäisille, masentuneille, ahdistuneille tai muun tuen tarpeessa oleville yli 60-vuotiaille HelsinkiMission tiloissa .


title: Senioripysäkki

text: Tampereella ja Turussa toimintaa toteuttavat Tampereen ja Turun Kaupunkilähetykset.


title: Senioripysäkki

text: HelsinkiMissio on kehittänyt ryhmäterapian ammattilaisten avulla uuden ja kevyemmän Senioripysäkki-ryhmämenetelmän. HelsinkiMissio kouluttaa menetelmän mukaisesti ryhmänohjaajia eri puolilla Suomea. Koulutettavat työskentelevät niissä organisaatioissa, joille HelsinkiMissio myöntää sopimuksella oikeuden käyttää suojattua Senioripysäkki-nimeä. Senioripysäkki-ryhmiä toimii ympäri Suomea yli 30 paikkakunnalla.


title: Senioripysäkki

text: Senioripysäkki aloitti toimintansa Helsingissä 2001.


title: Senioripysäkki

text: Senioripysäkin ryhmämallia on tutkittu laajasti ja siitä on saatu hyviä tutkimustuloksia. Tulokset on julkaistu mm. teoksessa Marjovuo, Ari - Pitkälä, Kaisu - Routasalo, Pirkko (toim.) "Ikääntyneiden yksinäisyys. Senioripysäkin ryhmäterapia psykososiaalisena kuntoutuksena." Geriatrisen kuntoutuksen tutkimus- ja kehittämishanke. Tutkimusraportti 8. Vanhustyön keskusliitto. Hki.


title: Senioripysäkki

text: Samassa tutkimushankkeessa todettiin myös, että ikääntyneiden ryhmät vähensivät muiden sosiaali- ja terveypalveluiden käyttöä enemmän kuin mitä ryhmien toteuttaminen maksaa.


title: EPR-paradoksi

text: EPR-paradoksi tai Einstein-Podolsky-Rosen-paradoksi on kolmen fyysikon luoma ajatuskoe, jolla on pyritty osoittamaan, että kvanttimekaniikka on epätäydellinen selitys fysikaalisesta todellisuudesta. EPR-paradoksissa osoitetaan, että hiukkasen nopeus ja paikka voidaan mitata tarkasti ilman, että toisen ominaisuuden mittaus vääristyisi. Myöhemmin David Bohm muutti EPR-paradoksin sisältöä, ja Bohmin muutokset sisältävää EPR-paradoksia kutsutaan usein EPRB-paradoksiksi. Ajatuskoe esiteltiin vuonna 1935 Physical Review -lehdessä, artikkelissa "Can Quantum-Mechanical Description of Physical Reality Be Considered Complete?" ().


title: EPR-paradoksi

text: Heisenbergin epätarkkuusperiaatteen mukaan hiukkasen paikkaa ja liikemäärää ei voida mitata yhtä aikaa äärettömän tarkasti. Albert Einstein, Boris Podolsky ja Nathan Rosen esittivät kuitenkin ajatuskokeen, jossa molemmat ominaisuudet voitaisiin mitata tarkasti.


title: EPR-paradoksi

text: Kvanttimekaniikan mukaan hiukkasen ominaisuudet voidaan kuvata yhteisellä aaltofunktiolla. Kuvitellaan koelaitteisto, jossa paikallaan oleva hiukkanen räjähtää kahdeksi samanlaiseksi hiukkaseksi, jotka samanaikaisesti lähtevät liikkeeseen vastakkaisiin suuntiin. Tällöin voidaan mitata toisen hiukkasen nopeus (hiukkanen 1) ja vastaavasti toisen hiukkasen paikka (hiukkanen 2). Koska tilanne on symmetrinen, liikemäärän säilymislaista seuraa, että kullakin hetkellä molemmat hiukkaset ovat yhtä etäällä alkuperäisestä paikasta ja niiden nopeudet ovat yhtä suuret mutta vastakkaissuuntaiset. Mitattaessa hiukkasen 1 nopeutta ei häiritä hiukkasen 2 paikkaa, eikä määritettäessä hiukkasen 1 paikkaa häiritä hiukkasen 2 nopeutta. Tämän perusteella voidaan sanoa, että hiukkasen paikka ja nopeus voidaan määrittää tarkasti ilman, että hiukkasta häiritään.


title: EPR-paradoksi

text:
EPR-kokeessa todetaan kaksi metafysikaalista oletusta, joihin fysikaalinen todellisuuskäsitys rakentuu:
Ehdot ovat filosofisia ja ovat sopusoinnussa klassisen luonnonkuvan kanssa. Niels Bohr vastasi kuitenkin vielä samana vuonna ja hänen mukaansa kvanttimekaniikka on täydellinen tulkinta.


title: EPR-paradoksi

text: David Bohm esitti vuonna 1951 yksinkertaisen mallin EPR-kokeesta. Bohmin mallia käytetään nykyään kokeellisten mittausten pohjana. Bohmin malli perustuu kahteen hiukkaseen, jotka ovat olleet toistensa kanssa vuorovaikutuksessa ja sittemmin erotettu toisistaan.


title: Vääkiön rautatieasema

text: Vääkiön rautatieasema () oli rautatieliikennepaikka Suomen rataverkkoon kuuluneella rataosuudella Pesiökylä–Taivalkoski. Liikennepaikka sijaitsi noin 21 kilometriä pohjoiseen Pesiökylän asemalta, noin 95 kilometriä pohjoiseen Kontiomäen asemalta ja noin 61 kilometriä etelään Taivalkosken asemalta. Liikennepaikka sijaitsi Suomussalmen kunnan Vääkiönvaarassa.


title: Vääkiön rautatieasema

text: Liikennepaikka avattiin virallisesti 15. marraskuuta 1957 ja lakkautettiin lopullisesti 9. tammikuuta 2005. Käytännössä liikennepaikka on ollut lakkautettuna 4. elokuuta 2004 alkaen, kun Pesiökylän ja Taivalkosken välinen rataosuus lakkautettiin liikennöintikelvottomana.


title: Prytaneion

text: Prytaneion () oli antiikin Kreikassa prytanien eli kaupungin johtavien virkamiesten kokoontumispaikka ja hallintorakennus. Termiä käytetään kuvailemaan mitä tahansa antiikin rakennusta, jossa virkamiehet kokoontuivat. Yleensä Prytaneionilla tarkoitetaan kaupunginvirkamiesten rakennusta, mutta myös Olympiassa sijaitsevasta Prytaneionista, jossa tuomarit ja urheilijat kokoontuivat, käytetään samaa nimitystä.


title: Prytaneion

text: Prytaneion sijaitsi yleensä kaupungin keskellä agoralla. Prytaneionit muodostivat usein kaupungin henkisen ”ytimen”, ja niissä sijaitsi muun muassa Hestian pyhäkkö, jonka alttarilla paloi ikuinen tuli.


title: Prytaneion

text: Antiikin aikaisista prytaneioneista on varmuudella tunnistettu vain Deloksen, Laton ja Olympian prytaneionit sekä todennäköisesti myös muun muassa Efesoksen prytaneion. Ateenan Prytaneionin paikkaa ei tunneta varmuudella. Aiemmin Agoralla sijainneen Tholoksen ajateltiin usein olleen tässä käytössä, mutta nykyisen käsityksen mukaan rakennus ei kuitenkaan ollut kaupungin varsinainen prytaneion vaan jonkinlainen liitännäisrakennus, "Prytanikon".


title: Leila ja Majnun

text: Leila ja Majnun (farsiksi ليلى ومجنون) Lejli ja Madjnun tai arabiaksi (مجنون ليلى) Majnun lajla tai (قيس و ليلى) Qays ja Lajla, on klassinen traaginen länsiaasialainen rakkaustarina. Alkuperäinen versio tunnetaan 600-luvulta arabiankielisestä kirjallisuudesta, persiankielisen kirjoitti Nizami 1100-luvulla. Se on arabi- ja Lähi-idän maissa yhtä tunnettu teos kuin Romeo ja Julia länsimaissa. Tarinasta on nykyisin monia eri versioita ja se perustuu tositarinaan.


title: Tilsa

text: Tilsa on eteläisessä Lapin maakunnassa, aivan Posion kunnan eteläosassa sijaitseva selväpiirteinen kallioinen suurehko vaara. Kansanomaisesti sitä kutsutaan "Tilsan äläkyksi". Tilsan korkeus merenpinnasta on 360 metriä. Sen huippu on juuri ja juuri puurajan alapuolella, mutta sen puusto on matalakasvuista. Tilsan etelään viettävä rinne on loivasti laskeutuva pohjoisrinteen ollessa erittäin jyrkästi 'hyppyrimäinen' ja kallioinen. Tilsa sijaitsee keskellä laajaa, suojeltua soista aarnialuetta.


title: Tilsa

text: Muita lähialueen tuntureita ja vaaroja ovat Taivakosken Pyhitysvaara (422 m), Kuusamon Rukatunturi (491 m) ja Pudasjärven Iso-Syöte (431 m). Pyhitysvaara sijaitsee luonnonsuojelualueella, mutta Rukalla ja Iso-Syötteellä on hiihto- ja laskettelukeskukset.


title: Nitra

text: Nitra (, ) on Länsi-Slovakiassa sijaitseva kaupunki, joka sijaitsee Zobor-vuoren lähellä noin 80 kilometriä Bratislavasta itään. Nitra on yksi Slovakian vanhimmista kaupungeista. Ensimmäiset merkinnät kaupungista löytyvät vuoden 826 tienoilta.


title: Nitra

text: Vuoden 2005 lopussa kaupungissa oli 85 172 asukasta. Vuoden 2001 väestönlaskennan mukaan asukkaista 95,4 % oli slovakialaisia. Vähemmistöryhminä olivat unkarilaiset (1,7 %), tšekit (0,9 %) ja romanit (0,4 %). Uskonnoltaan 74,2 % ilmoitti olevansa roomalaiskatolisia ja 2,8 % protestantteja. 17,2 % ei ilmoittanut mitään uskontoa.


title: Gustav Paulig

text: Gustav Paulig (20. heinäkuuta 1850 – 9. helmikuuta 1907) oli saksalaissyntyinen liikemies ja Paulig-kahvipaahtimon perustaja. Hän oli kotoisin Saksan Lyypekistä ja saapui Suomeen vuonna 1871.


title: Gustav Paulig

text: Gustav Paulig perusti 1876 Helsinkiin kahvin ja mausteiden maahantuontiliikkeen. Yhtiö aloitti myös paahtimotoiminnan, sillä vuodesta 1904 alkaen Pauligin tarjoama erikoisuus oli valmiiksi paahdettu kahvi. Aikaisemmin oli totuttu siihen, että kuluttajan täytyi itse paahtaa ja jauhaa pavut. Tosin paahtamisen luultiin olevan huonosti kannattavaa, sillä johtaja pohdiskeli, että ”kahvin paahtaminen ei ole afääri mutta kylläkin antoisa harrastus.” Gustav Pauligin kuoleman 1907 jälkeen yritys siirtyi hänen vaimonsa Berthan vastuulle, ja tämä rakennutti 1911 firman pääkonttorin Katajanokalle. Bertha Pauligin jälkeen liikettä johti heidän poikansa Eduard Paulig.


title: Gustav Paulig

text: Paulig oli aktiivinen myös yhteiskunnallisissa asioissa. Hän toimi muun muassa Saksan varakonsulina ja Helsingin kaupunginvaltuuston jäsenenä vuosina 1894–1899.


title: Gustav Paulig

text: Gustav Paulig meni naimisiin Bertha Bohnhofin kanssa vuonna 1876. Heillä oli seitsemän lasta. Pauligit muuttivat 1877 Töölön alueelle ostamaansa Villa Humlevik -nimiseen huvilaan, jonka puutarhasta tuli varsin kuuluisa kaupunkilaisten keskuudessa. Perhe menetti huvilan 1931, kun kaupunki ei suostunut jatkamaan sen vuokrasopimusta.


title: Ivan Konev

text: Ivan Stepanovitš Konev (; 28. joulukuuta 1897 Lodeino, Vologdan kuvernementti – 21. toukokuuta 1973 Moskova) oli Neuvostoliiton marsalkka ja kaksinkertainen Neuvostoliiton sankari.


title: Ivan Konev

text: Ennen ensimmäistä maailmansotaa Konev työskenteli metsurina. Sotaan hän osallistui aliupseerina ja Venäjän sisällissodassa hän toimi panssarijunan komissaarina. Hän eteni arvoissa tasaisesti ja opiskeli Frunzen sotilasakatemiassa, josta valmistui vuonna 1934.


title: Ivan Konev

text: Toisessa maailmansodassa Saksan hyökättyä Neuvostoliittoon hän oli Neuvostoliiton 19. armeijan komentajana muun muassa Vitebskin ja Smolenskin taisteluissa. Hänet nimitettiin syyskuussa 1941 Lännen rintaman komentajana, mistä hänet siirrettiin lokakuussa Kalinin rintaman komentajaksi. Hän kunnostautui Moskovan taisteluissa torjuttaessa Saksan operaatio Taifuunia.


title: Ivan Konev

text: Konev toimi kesän 1943 taisteluissa Arorintaman komentajana Harkovan alueella sekä tammi- ja helmikuussa 1944 2. Ukrainan rintaman komentajana Kirovohradin ja Korsunin taisteluissa, minkä jälkeen hänet ylennettiin Neuvostoliiton marsalkaksi. Sodan loppuvaiheissa hän oli 1. Ukrainan rintaman komentajana. Hänen johdolloon rintaman joukot etenivät tammikuussa 1945 Puolan eteläosien läpi Sleesiaan Oderille ja Neisselle.


title: Ivan Konev

text: Huhtikuun alussa Josif Stalin määräsi Georgi Žukovin ja Konevin valtaamaan Berliinin. Rintamien rajan hän merkitsi päättyvän Lübbeniin ja antoi ymmärtää, että sen jälkeen Konev voi kääntää hyökkäyksen pohjoiseen suoraan Berliiniin. Hyökkäykset alkoivat 16. huhtikuuta ja johtivat Berliinin valtaukseen kaksi viikkoa myöhemmin. Konevin joukot saapuivat Berliiniin samaan aikaan kuin Žukovin.


title: Ivan Konev

text:
Saksan antauduttua Konev nimitettiin Neuvostoliiton Itä-Saksassa olevien miehitysjoukkojen komentajaksi. Samanaikaisesti hän toimi Liittoutuneiden Itävallan miehityshallinnon johtajana. Vuonna 1946 Konev nimitettiin Neuvostoliiton maavoimien komentajaksi ja puolustusministerin apulaisministeriksi korvaten samalla marsalkka Zukovin. Näissä tehtävissä hän toimi aina vuoteen 1950, jolloin hänestä tuli Karpaattien sotilaspiirin päällikkö. Tämä nimitys oli Stalinin harjoittamaa ”hajota ja hallitse” -nimityspolitiikkaa, jolla Stalin pyrki estämään läheisiä alaisiaan nousemasta uhkaksi itselleen.
Maaliskuussa 1953 tapahtuneen Stalinin kuoleman jälkeen Konev palasi jälleen Neuvostoliiton kärkipaikoille. Hän oli liittoutunut uuden puoluejohtajan Nikita Hruštšovin kanssa ja syrjäytti silloisen sisäministerin Lavrenti Berijan. Tämän jälkeen hänet nimitettiin jälleen puolustusministerin apulaisministeriksi ja Neuvostoliiton maavoimien komentajaksi. Näissä tehtävissä hän oli vuoteen 1956, jolloin hänet nimitettiin Varsovan liiton joukkojen komentajaksi. Pian nimityksensä jälkeen hän johti Unkarin kansannousun tukahduttamista. Varsovan liiton joukkojen komentajuus kesti vuoteen 1960, jolloin hän jäi eläkkeelle. Vuosina 1961–62 hän oli jälleen aktiivipalveluksessa ja johti Itä-Saksassa olevia neuvostojoukkoja. Sen jälkeen hän toimi seremoniaalisessa puolustusministeriön ylitarkastajan virassa aina kuolemaansa asti vuoteen 1973.


title: Bubusara Beišenalijeva

text: Bubusara Beišenalijeva (, 1926–1973), joka tunnettiin nimellä "Bubusara" oli ensimmäinen suuri kirgisialainen ballerina.


title: Bubusara Beišenalijeva

text: Hän opiskeli Vaganovan balettiakatemiassa Leningradissa ja debytoi tanssijana Bolšoi-teatterissa Moskovassa. Vuoden 1944 jälkeen hän oli "prima ballerina" Kirgisian baletissa. Myöhemmin hän toimi balettiopettajana ja Kirgisian akateemisen balettikoulun professorina.


title: Bubusara Beišenalijeva

text: Hänen kuvansa on 5 somin setelissä.


title: Pharaoh’s Tomb

text: Pharaoh’s Tomb on Micro F/X Softwaren kehittämä tasohyppelypeli. Peli on julkaistu vuonna MS-DOSille.


title: Pharaoh’s Tomb

text: Pelille on julkaistu jatko-osa "Arctic Adventure" (1991).


title: Pharaoh’s Tomb

text: Pelaajan tulee auttaa Nevada Smithiä hänen seikkailussaan egyptiläisessä pyramidissä. Pyramideissa vastuksena ovat erilaiset ansat ja hirviöt sekä muumiot.


title: Pharaoh’s Tomb

text: Peli koostuu neljästä osasta:


title: Pharaoh’s Tomb

text: Pelin shareware-versio sisälsi ensimmäisen osan.


title: Himpulat

text:
Himpulat ("The Fimbles") on BBC:n tuottama ihmisnukkesarja, jossa seikkailevat Pom, Himpo ja Hopsu. Lisäksi Pomilla, Himpolla ja Hopsulla on ystävinään Reko-sammakko, Rolli-vaari, Lissu-lintu ja Lissun lapsi Piip.
Hahmojen suomalaisina ääninä toimivat Outi Alanen, Rainer Kaunisto, Kaija Kiiski, Pertti Koivula, Ilkka Merivaara ja Leena Uotila. Sarjan suomensi ja ohjasi Jertta Ratia ja Sanna Virtanen.


title: Samaria-lähetys

text: Samaria-lähetys, virallisesti Samaria rf, on yhteiskristillinen yhdistys, joka toimii yhteiskunnassa ennaltaehkäisten päihdehaittoja, tukemalla nuorten toimintaa, puhumalla raittiudesta sekä auttamalla jo vaikeuksiin joutuneita ihmisiä ja koko perheitä ylläpitämällä päiväkeskuksia ja jakamalla ruoka-apua. Lisäksi se järjestää ja ylläpitää päihdeongelmaisille ja muille syrjäytyneille tukiasuntoja, tukitoimintoja arkeen sekä hoito- ja kuntoutuskoteja. Samaria on saanut nimensä Luukkaan evankeliumissa olevasta Laupias samarialainen –kertomuksesta. Yhdistyksen sekä sen omistaman Oy Samaria Ab Hoitotyö - Vårdarbete -yhtiön toiminnanjohtaja on Tk Ismo Valkoniemi. Yhdistyksen omistamaa sosiaalisen yrityksen Oy Noark Ab:n toimitusjohtajana on Päivi Valkoniemi.


title: Samaria-lähetys

text: Yhdistys perustettiin v. 1969. Itä-Uudenmaan Sosiaalilähetyksen (Socialmissionen i Östra Nyland r.f.) perustava kokous pidettiin Filadelfia-kirkossa Porvoossa, myöhemmin yhdistyksen nimeksi muutettiin Samaria rf. Samana vuonna vuokrattiin Veckjärveltä Porvoon maalaiskunnasta talo, josta tuli kuusipaikkainen hoitokoti. Kees Veerbeck oli uuden yhdistyksen ensimmäinen työntekijä ja ensimmäisen hoitokodin, Betlehem-kodin johtaja. Hän myös asui kodissa perheineen. 1972 Krister Lindbergistä tuli yhdistyksen sihteeri. Yhdessä vaimonsa Katen kanssa hän julkaisi ensimmäisen Räddningsarken-lehden (Pelastusarkki), jonka painos oli 1 000 kpl. Krister Lindbergin johdolla Samaria kasvoi valtakunnalliseksi yhdistykseksi. Lindberg sai tasavallan presidentin myöntämän sosiaalineuvoksen arvonimen 2001. Lindberg siirtyi eläkkeelle syksyllä 2010.


title: Samaria-lähetys

text: Samaria-group muodostaa monipuolisen kristillisen sosiaalialan verkoston, jonka emoyhdistyksenä toimii Samaria rf. Yhdistyksen puheenjohtajana toimii seurakuntaneuvos Kenneth Grönroos ja varapuheenjohtajana sosiaalineuvos Krister Lindberg. Yhdistyksen keskuspaikka Samaria-center sijaitsee Porvoossa. Yhdistyksen hallinnassa on seuraavat yhtiöt; Oy Noark Ab, Oy Samaria Ab Hoitotyö - Vårdarbete, Kiinteistö Oy Loviisan Degerbynkatu 10, Kiinteistö Oy Selin Hakapelto, Kiinteistö Oy Porvoon Asentajantie 12 sekä Kiinteistö Oy Hakapörtiö. Oy Samaria Ab Hoitotyö - Vårdarbete omistaa kaksi yksikköä; Etelä-Suomessa sijaitsevan Ihmiskaupan uhrien Rose-kodin sekä Porvoossa sijaitsevan päihdeongelmaisten Samaria-kodin. Erityistuettua asumisista järjestetään Vihdissä, Karkkilassa, Espoossa, Helsingissä, Hämeenlinnassa sekä Porvoossa. Samaria rf omistaa Espoon Ankkurin avopalvelukeskuksen, Helsingin toimintakeskuksen, Loviisan toimintakeskuksen, Sipoon toimintakeskuksen, Selkikeskuksen (Vihti), Porvoon Ankkurin avopalvelukeskuksen, Hämeenlinnan Samarian tukiasumis-, avotoiminta ja työtoimintakeskuksen sekä Vaasan Samaria-keskuksen sekä 72 tukiasuntoa ja 8 Samaria-shop kirpputorimyymälää. Sosiaalinen yritys omistaa Porvoon Ilolassa toimivan Noark-pienoismallimaailman sekä Noark-butikin. Samarian palveluksessa Suomessa työskentelee noin 70 kokoaikaista työntekijää, jotka ovat valtaosin sosiaali- ja terveysalan tutkinnon suorittaneita sekä yli 20 tukityöllistettyä avustavissa tehtävissä. Vapaaehtoistyössä työskentelee noin 60 henkilöä. Järjestön toiminnasta kertoo neljä kertaa vuodessa ilmestyvä Samaria-lehti, joka ilmestyy myös ruotsinkielisenä. Lehden levikki on noin 4 000. Yhdistys toimii valtakunnallisesti järjestäen erilaisia tilaisuuksia ja tempauksia yhdessä seurakuntien ja toisten kolmannen sektorin toimijoiden kanssa, tavoitteena tukea syrjäytymisvaarassa olevia.


title: Samaria-lähetys

text: Virossa on toimintaa ollut vuodesta 1991, itsenäisen Samaaria Eesti misjon -järjestön nimellä. Virossa on kolme hoito-/kuntoutuskotia sekä seitsemän kirpputoria. Päihdekuntoutus rahoitetaan kirpputoritoiminnalla, myymällä kunnille hoitokotipalveluja sekä erilaisten projektirahoitusten turvin. Samaaria Eesti Misjonin toiminnanjohtajana työskentelee Mihkel Nölvak ja järjestössä työskentelee 30 työntekijää.


title: Nói Albiino – kylmyyden vanki

text: Nói Albiino – kylmyyden vanki ("Nói albinói") on vuonna 2003 valmistunut islantilainen draamaelokuva, jonka ohjasi Dagur Kári. Elokuva kertoo 17-vuotiaan albiinon Nói Kristmundssonin elämästä länsi-islantilaisessa kalastajakylässä.


title: Nói Albiino – kylmyyden vanki

text: Nói elää syrjäisessä kalastajakylässä yhdessä isoäitinsä Línan kanssa. Hänen isänsä Kiddi on alkoholisoitunut taksikuljettaja, ja isällä ja pojalla on etäiset välit. Nóita koulunkäynti ei kiinnosta, ja välillä hän lähettää kouluun tilalleen sanelukoneen.


title: Nói Albiino – kylmyyden vanki

text: Nóita kylmä ja tuulinen Islanti ei miellytä vaan hän haaveilee lämpimästä ja trooppisesta paikasta. Nóin elämän saa valonpilkahduksen, kun kylään muuttaa uusi tyttö, Íris.


title: Antti Hervonen

text: Antti Lauri Juhani Hervonen (s. 23. huhtikuuta 1944 Helsinki) on geriatrian erikoislääkäri. Hän toimii gerontologian professorina Tampereen yliopistossa ja on kirjoittanut lukuisia teoksia.


title: Antti Hervonen

text: Hervonen meni naimisiin vuonna 1968, ja hänellä on kolme vuosina 1969–1971 syntynyttä lasta. Tampereen yliopiston gerontologian professori hänestä tuli 1980.


title: Antti Hervonen

text: Hervosen kirjalliseen tuotantoon kuuluu lukuisia lääketieteen oppikirjoja sekä ikääntymistä käsitteleviä teoksia, kuten muun muassa "Vuosisadan vartijat – ikääntymisen suomenmestarit kertovat", joka käsittelee nimensä mukaisesti Suomen vanhimpia ihmisiä. Teoksen ensimmäisen painoksen julkaisi Tammi vuonna 2001.


title: Antti Hervonen

text: Hervonen on toiminut kokoomuksen kaupunginvaltuutettuna Tampereella. Vuonna 2012 hän herätti närkästystä kutsumalla kadulla eläviä päihteiden ongelmakäyttäjiä "ihmisroskaksi" ja ehdotti heille keskitysleirityyppistä ratkaisua. Hän myöhemmin kutsui sanomisiaan "vitsinväännöksi".


title: VAXELN

text: VAXELN on sekä VAX-tietokonearkkitehtuurille tehty reaaliaikainen käyttöjärjestelmä että kokoelma työkaluja, joita käytetään tehtäessä ohjelmia kyseiselle järjestelmälle. Se kehitettiin alun perin Digital Equipment Corporationilla 1980-luvulla, ja suunnittelusta vastasi pitkälti Dave Cutler. Järjestelmän nimen piti aluksi olla ELAN, mutta nimi muutettiin, koska tällainen tavaramerkki oli jo käytössä.


title: VAXELN

text: VAXELN-ohjelmat on usein kehitetty VMS-ympäristössä, jossa itse käyttöjärjestelmäkin tyypillisesti käännetään. Näin saatu binäärikoodi on sitten esimerkiksi saatettu ajoon kiintolevyttömässä VAXissa DECnet-perheeseen kuuluvaa MOP-verkkoprotokollaa käyttäen.


title: Paolo Savi

text: Paolo Savi (11. heinäkuuta 1798 Pisa – 5. huhtikuuta 1871 Pisa) oli italialainen geologi ja lintutieteilijä.


title: Paolo Savi

text: Paolon isä oli Gaetano Savi, Pisan yliopiston kasvitieteen professori. 1820 Paolo Savi sai eläintieteen apulaislehtorin viran Pisan yliopistosta, ja 1823 hänet valittiin Luonnonhistorian (vuodesta 1840 eläintieteen) professoriksi, joka luennoi myös geologiasta. Hän kiinnitti suurta huomiota eläinmuseon kehittämiseen, ja loi museostaan erään Euroopan hienoimmista luonnonhistorian kokoelmista.


title: Paolo Savi

text: Savia kutsutaan Italian geologian isäksi. Hän tutki erityisesti Toscanan Monti pisanin vuoria ja Apenniineja. Savi valittiin senaattoriksi 1862.


title: Paolo Savi

text: Savi julkaisi lintutieteen alalta 2 merkittävää teosta, "Ornitologia Toscana" (1827–1831) ja "Ornitologia Italiana" (julkaistu postuumisti 1873–1876).


title: Paolo Savi

text: Paolo Savi kuvaili ja nimesi ruokosirkkalinnun 1824.


title: Milanon edikti

text: Milanon edikti () julistettiin vuonna 313 Rooman itäistä ja läntistä puoliskoa hallitsevien keisareiden Konstantinus I:n ja Liciniuksen nimissä. Ediktin mukaan Rooman imperiumista tuli uskonnollisten vakaumusten suhteen puolueeton, mikä poisti lopullisesti esteet kristinuskon ja muiden uskontojen harjoittamiselta. Galerius oli jo laillistanut kristinuskon huhtikuussa 311 ensimmäisenä keisarina, joka määräsi, että kaikkia uskontoja kohtaan on osoitettava suvaitsevuutta. Galeriuksen ediktissä kristinuskosta käytetyt sanamuodot osoittavat kuitenkin varsin nuivaa suhtautumista sitä kohtaan. Historioitsija Philip Schaff on huomauttanut, että toinen edikti meni pidemmälle kuin vuoden 311 edikti: ”se oli ratkaiseva askel vihamielisestä neutraaliudesta ystävälliseen neutraaliuteen ja suojelukseen, ja tasoitti tietä kristinuskon tunnustamiselle valtakunnan viralliseksi uskonnoksi.” Milanon ediktin nojalla kristityiltä takavarikoidut kohtaamispaikat ja muu omaisuus palautettiin heille. Konstantinus olikin ensimmäinen keisari, joka konkreettisesti tuki kristillistä kirkkoa ja sen toimintaa.


title: Milanon edikti

text: Itse ediktit eivät ole säilyneet kiveen hakattuna, mutta antiikin historioitsijat ovat lainanneet niitä kattavasti kirjoituksissaan.


title: Lukko (budo)

text: Nivellukko tai lyhyesti lukko on taistelulajeissa tekniikka, jossa kohdistetaan rasitus vastustajan johonkin niveleen vääntämällä se ääriasentoonsa. Näin pyritään kontrolloimaan vastustajan liikkeitä. Oikein tehtynä nivellukko on hyvin kivulias ja tehokas tapa taltuttaa vastustajan hyökkäys ja siitä on käytännössä mahdotonta irtautua.


title: Lukko (budo)

text: Lukkoja nimitetään yleensä kohteena olevan nivelen tai nivelien mukaan. Näitä ovat:


title: Barendrecht

text: Barendrecht on kunta Etelä-Hollannin provinssissa, Alankomaissa. Asukkaita kunnassa on 45 941 (31.12.2008) ja väestötiheys on 2 288 as./km². Pinta-alaa Barendrechtillä on 21,72 km², josta 1,64 km² on vettä. Kunnan pormestari on Jan van Belzen.


title: Barendrecht

text: Barendrechtin kunta sisältää myös seuraavat "kylät" (): Smitshoek, Carnisse, Barendrechtse Veer, Koedood, Middeldijk ja Noldijk.


title: Barendrecht

text: Barendrechtin naapurikunnat ovat Rotterdam pohjoisessa, Ridderkerk koillisessa, Zwijndrecht kaakossa, Binnenmaas etelässä ja Albrandswaard lännessä.


title: Barendrecht

text: Kunnassa sijaitsee muun muassa rautatieasema. Barendrechtin ystävyyskaupunki on Louny Tšekissä.


title: Barendrecht

text: Nykyinen Barendrechtin kunta sijaitsee kolmen vanhan kunnan, Oost-Barendrechtin, West-Barendrechtin ja Carnissen alueella. Vanhin maininta Oost-Barendrechtistä on jo vuodelta 1264. Ranskalaisen kauden aikana kunnat yhdistyivät yhdeksi Barendrechtin kunnaksi. Kauden jälkeen, vuonna 1818 Oost-Barendrecht ja West-Barendrecht hajosivat, mutta vuonna 1836 ne yhdistyivät jälleen yhdeksi kunnaksi.


title: Romain Gary

text: Romain Gary (alk. Roman Kacew, 8. toukokuuta 1914 – 3. joulukuuta 1980) oli ranskalainen kirjailija, taistelulentäjä, elokuvaohjaaja ja diplomaatti.


title: Romain Gary

text: Gary oli juutalaisperheen poika, joka syntyi Vilnassa ja kasvoi Varsovassa. Vanhempiensa eron jälkeen hän muutti äitinsä kanssa Ranskaan. Siellä hän opiskeli ensin lakia, mutta kouluttautui sitten hävittäjälentäjäksi. Saksalaisten valloitettua Ranskan hän taisteli saksalaisia vastaan Englannista käsin vastarintaliikkeen joukoissa. Hän sai useita mitaleita ansioistaan rintamalla.


title: Romain Gary

text: Sodan jälkeen Gary työskenteli diplomaattina ja julkaisi ensimmäisen romaaninsa 1945. Kaiken kaikkiaan hän julkaisi yli kolmekymmentä kirjaa, osan niistä salanimellä Emile Ajar. Kirjoitustyön ohella hän toimi kahteen otteeseen Ranskan YK-lähetystön pääsihteerinä, ja vuodesta 1956 Ranskan konsulina Los Angelesissa.


title: Romain Gary

text: Vuonna 1970 hän osallistui elokuvan Atlantin valli murtuu (The Longest Day) käsikirjoittamiseen. Elokuva on yksi Hollywoodin suurimmista eeppisistä sotaelokuvista.


title: Super Extra Gravity

text:
Super Extra Gravity on The Cardigans -yhtyeen kuudes albumi, joka julkaistiin Saksassa ja Irlannissa 14. lokakuuta 2005 ja Britanniassa 17. lokakuuta 2005. Levyn tuottajana toimi Tore Johansson, joka tuotti myös "Gran Turismo" -albumin ja on sittemmin työskennellyt Franz Ferdinandin kanssa. Albumilta julkaistiin singleinä kappaleet ”I Need Some Fine Wine and You, You Need to Be Nicer” ja ”Don’t Blame Your Daughter (Diamonds)”.
Kolmas single olisi ollut ”Godspell”, mutta sitä ei julkaistu.


title: Lee Ching-yuen

text: Lee Ching-yuen, translitteroitu myös Li Tšungjun oli vuonna 1933 kuollut kiinalainen, jonka tunnettu legenda väittää olleen syntynyt vuonna 1677. Tämä merkitsisi, että hän olisi ollut kuollessaan 256-vuotias. Tätä erään uutistoimiston välittämää tietoa on toisaalta kuitenkin pidetty "herkkäuskoisuuden huippuna".


title: Lee Ching-yuen

text: Lee Ching-yuen oli taolainen. Kyseisessä uskonnossa ja filosofiassa on esiintynyt runsaasti muitakin pitkäikäisyyteen liittyviä myyttejä.


title: Lee Ching-yuen

text: Ching-yuen oli elämänsä aikana lukuisia kertoja naimisissa. Hänen väitetään olleen koko 256-vuotisen elämänsä ajan fyysisesti terve ja seksuaalisesti vireissä.


title: Lee Ching-yuen

text: Lee Ching-yuen jätti jälkeensä ohjeistuksen äärimmäisen pitkäikäisyyden saavuttamiseksi. Hän suositti muun muassa kasvisvoittoista ruokavaliota, äärimmäisten tunteiden välttämistä ja elinikää pidentäviä lääkerohtoja.


title: Hangon linnoitus

text: Hangon linnoitus oli 1700-luvun lopulla Hankoon rakennettu linnoitus joka koostui kallioluodoille rakennetuista Gustavsvärnin, Meijerfeldtin ja Gustaf Adolfin linnakkeista sekä mantereella olleesta Kuningattarenvuoren varustuksesta. Saarilinnakkeet muodostivat Hangon satamaan vievää meriväylää suojaavan kolmion.


title: Hangon linnoitus

text: Hangon Tulliniemelle rakennettiin ensimmäinen tykkien kenttälinnoite "Brunerskärin skanssi" jo 1600-luvun lopulla. Varsinaisesti Hangon linnoituksen rakennustyöt alkoivat 1788–1790 käydyn jälkeen jolloin Tulliniemelle ja läheisiin saariin rakennetut tilapäiset kenttälinnoitteet päätettiin korvata pysyvillä linnoituslaitteilla Hangon sataman suojaamiseksi. Linnoitustyöt suunnitteli linnoittajaprikaatin komentaja von Kierting apulaisenaan kapteeni Carl Nycander ja linnoittaminen alkoi keväällä 1793. Linnoitustyöt jatkuivat 1800-luvun alkuun saakka mutta linnoitus jäi kuitenkin keskeneräiseksi.


title: Hangon linnoitus

text: Suomen sodan aikana Hangon linnoitus joutui venäläisille ilman taisteluita. Venäläiset jatkuivat 1800-luvulla linnoitustöitä. Krimin sodan alkaessa Gustavsvärnin linnakkeessa oli 61 tykkiä ja linnake torjui sodan aikana englantilaisten laivastohyökkäyksen. Hangon linnoitusta alettiin kuitenkin pitää liian kalliina ylläpitää ja niinpä Gustavsvärnin, Kustaa Aadolfin ja Meijerfeldtin luodoilla olleet linnakkeet räjäytettiin loppukesästä vuonna 1854.


title: Hangon linnoitus

text: Hangon linnoituksen varustuksia on yhä jäljellä Gustavsvärnin ja Gustaf Adolfin saarilla.


title: Regula falsi -menetelmä

text:
Regula falsi -menetelmä on numeerisen analyysin algoritmi funktion nollakohdan löytämiseksi. Menetelmässä käytetään käyrän sekantteja uuden,
edellistä tarkemman likiarvon löytämiseksi juurelle.


title: Regula falsi -menetelmä

text: Regula falsi -menetelmä aloitetaan valitsemalla kaksi pistettä "a" ja "b" siten, että "f"("a") ja "f"("b") ovat erimerkkiset. Menetelmä etenee tuottaen jonon suppenevia välejä ["a", "b"] siten, että väli sisältää sellaisen arvon "x", että "f"("x") = 0.


title: Regula falsi -menetelmä

text:
Iteraatiolla numero "k" lasketaan lukuarvo
"c" on pisteiden ("a", f("a")) ja ("b", f("b")) kautta kulkevan sekantin nollakohta. Jos f("a") ja f("c") ovat samanmerkkiset, valitaan "a" = "c" ja "b" = "b", muutoin valitaan "a" = "a" ja "b" = "c". Tätä prosessia toistetaan, kunnes juuri on saatu laskettua halutulla tarkkuudella.


title: Regula falsi -menetelmä

text: Yllä olevaa kaavaa käytetään myös sekanttimenetelmässä, mutta sekanttimenetelmässä seuraava arvo lasketaan aina kahden viimeksi lasketun pisteen avulla. Regula falsi -menetelmässä taas käytetään viimeksi lasketun pisteen parina edellistä sellaista pistettä, jossa funktion arvo oli erimerkkinen.


title: Regula falsi -menetelmä

text: Kun tunnetaan "a" ja "b", voidaan konstruoida pisteiden ("a", "f"("a")) ja("b", "f"("b")) kautta kulkeva suora, kuten yllä olevasta kuvasta nähdään. Huomaa, että tämä suora on funktion "f" sekantti. Sen yhtälö voidaan laskea seuraavasti:


title: Regula falsi -menetelmä

text: Valitaan nyt arvoksi "c" tämän suoran nollakohta, jolloin "c" on valittu siten, että


title: Regula falsi -menetelmä

text: Tämän yhtälön ratkaisuna saadaan ylempänä oleva yhtälö arvolle "c".


title: Regula falsi -menetelmä

text:
Jos alkuperäiset päätepisteet
"a" ja "b" on valittu siten, että "f"("a") ja "f"("b") ovat erimerkkiset, toinen päätepisteistä suppenee iterointia jatkettaessa kohti funktion "f" nollakohtaa.
Vastaavasti toinen päätepiste pysyy samana kaikille iteraatioille. Seurauksena päätepisteiden välimatka ei suppene kohti nollaa. Tästä taas seuraa, että funktion "f"("x") lineaarinen approksimaatio ei muutu paremmaksi.


title: Regula falsi -menetelmä

text:
Esimerkkinä tästä ilmiöstä mainittakoon funktio
jonka iteroinnin alkuarvoiksi valitaan
[−1,1]. Vasen päätepiste, −1, ei koskaan korvaudu ja näin ollen välin pituus ei koskaan mene ykköstä pienemmäksi (koska funktion nollakohta on nolla). Näin ollen oikea päätepiste lähestyy nollaa.


title: Regula falsi -menetelmä

text: Jos regula falsi -menetelmä ei tuo ratkaisua juurelle (eli sama päätepiste saadaan kahdesti peräkkäin), voidaan ongelma kiertää muuntamalla menetelmää painokertoimin. Valitaan esimerkiksi


title: Regula falsi -menetelmä

text: tai


title: Regula falsi -menetelmä

text: Tällöin toista päätepisteistä on painotettu siten, että seuraava "c" saadaan kyseisellä puolella funktiota. Lisäetuna saavutetaan suurempi suppenemisnopeus.


title: Regula falsi -menetelmä

text: Vanhimmat dokumentit alkeellisen Regula falsi -menetelmän käytöstä löytyvät intialaisesta matemaattisesta tekstistä "Vaishali Ganit" noin kolmannelta vuosisadalta ennen ajanlaskun alkua. Vanha kiinalainen teksti "The Nine Chapters on the Mathematical Art" (九章算術) vuosien 200 eaa. - 100 jaa. mainitsee myös menetelmän. Tässä yhteydessä esimerkit soveltavat menetelmää kuitenkin vain lineaarisiin yhtälöihin, joten ratkaisu saadaan jo ensimmäisellä askeleella. Leonardo Pisalainen eli Fibonacci mainitsee arabilähteistä oppimansa menetelmän kirjassaan Liber Abaci vuonna 1202.


title: Primaarimetabolia

text: Primaarimetabolia eli perusmetabolia on organismin elossa pysymiselle välttämätöntä metaboliaa eli aineenvaihduntaa. Primaarimetabolian reaktiopolut ja tuotteet ovat elämän perusta, sillä niiden avulla solut kykenevät ylläpitämään rakenteensa, toimimaan tarkoituksensa mukaisesti, tuottamaan energiaa prosesseihinsa, kasvamaan, jakautumaan ja kommunikoimaan ympäristönsä kanssa. Toissijaisesta metaboliasta, jonka reaktiopolut ja tuotteet eivät normaalisti ole välttämättömiä organismin elossa pysymiselle, käytetään nimitystä sekundaarimetabolia.


title: Primaarimetabolia

text: Esimerkkejä primaarimetaboliiteista eli perusaineenvaihdunnan tuotteista ovat aminohapot, hiilihydraatit, lipidit eli rasvat, DNA:n ja RNA:n osat ja adenosiinitrifosfaatti (ATP). Edellä mainitut primaarimetaboliitit ovat elintärkeitä aineita organismin elämälle, rakenteelle ja toiminnoille. Anabolinen eli rakentava metabolia kohdistuu niiden valmistamiseen solujen ja kudosten rakenneaineiksi ja energianlähteiksi. Katabolinen eli hajottava metabolia puolestaan kohdistuu niiden hajottamiseen mm. energian tuottamiseksi eri toimintoja varten.


title: Kynsisammalet

text: Kynsisammalet ("Dicranum") on sammalten suku. Sen lajit ovat yleisiä havumetsien sammalia.


title: Kynsisammalet

text: Kynsisammalet ovat 2–15 cm korkeita, ne voivat joskus jakaantua kaksilatvaisiksi mutta niissä ei ole sivuhaaroja. Varsi on ruskea, ja sitä peittää ruskea nukka. Latva on suvulle nimen antanut kissan kynttä muistuttava koukku.


title: Itselleni

text: Itselleni (, ”Itselle osoitetut [kirjoitukset]”; suomennettu myös nimellä "Itsetutkiskeluja") on filosofikeisari Marcus Aureliuksen tunnetuin ja ainoa säilynyt teos. Se edustaa stoalaista filosofiaa.


title: Itselleni

text: Aurelius kirjoitti teoksen sotaretkillä joskus vuosien 170 ja 180 välillä, jolloin hän oli yli 50-vuotias, sairaalloinen ja kuolemaa odottava. Hän kirjoitti teoksen nimenomaisesti itselleen, hänen oman henkisen kehityksensä oppikirjaksi, eikä sitä ollut tarkoitettu julkaistavaksi. Stoalaisuudesta hän etsi mielenrauhaa ja elämänohjeita. Keisarin muistiinpanot ovat olleet innoituksena monille ihmisille kautta vuosisatojen. Filosofisten teosten joukossa teoksen tekee erityisen mielenkiintoiseksi kirjoittajan yhteiskunnallinen asema.


title: Itselleni

text: "Itselleni" koostuu kahdestatoista kirjasta. Ensimmäisessä kirjassa keisari kiittää eri tahoja, kuten sukulaisiaan, kasvattajiaan, opettajiaan ja jumalia, erilaisista saamistaan asioista. Muut kirjat sisältävät eri sotaretkillä tehtyjä muistiinpanoja. Aureliuksen muistiinpanot ovat lyhyitä mietelmiä, joiden pituus vaihtelee lyhyistä sitaateista pidempiin kappaleisiin. Muistiinpanot ovat todennäköisesti olleet alun perin pelkkiä muistivihkoja, joiden tarkoituksena on ollut stoalaisten oppien sisäistäminen niitä toistuvasti mieleen palauttamalla.


title: Itselleni

text: Stoalaiset ajatukset liittyvät usein tunteiden kieltämiseen, mikä kirjoittajan mukaan vapauttaa ihmisen materiaalisen maailman kivuista ja nautinnoista. Aurelius katsoi, että muut voivat vahingoittaa ihmistä vain jos hän sallii reaktioidensa viedä voiton itsestään. Hän ei osoittanut mitään erityisempää uskonnollista uskoa kirjoituksissaan, mutta vaikuttaa uskoneen jonkun loogisen, hyväntahtoisen voiman järjestävän maailman niin, että jopa ”paha” tapahtuu kokonaisuuden hyväksi.


title: Itselleni

text: Ajan tavan mukaan teos oli kirjoitettu kreikaksi, joka oli Rooman valtakunnan yläluokan laajalti käyttämä kieli. Ei ole varmuutta, oliko kirjoitukset tarkoitettu koskaan julkaistavaksi. Siksi kirjoitusta on kutsuttu historian saatossa useilla eri nimillä. Marcus Aureliusta on ylistetty hänen kyvystään kirjoittaa sydämellään olleista asioista sellaisinaan, ilman tietoisuutta ulkopuolisista lukijoista ja ilman mitään varsinaista takaa ajettua päämäärää. Gilbert Murray on verrannut teosta Augustinuksen ("Tunnustukset") ja Jean-Jacques Rousseaun ("Tunnustuksia") vastaavanlaisiin teoksiin. Vaikka Murray kritisoikin teosta ”kirjallisen tyylin ankaruudesta ja karuudesta”, hän sanoo sen sisältävän ”yhtä paljon väkevää tunnetta [...] kuin useimmissa ylevämmissä nykyajan uskonnollisissa teoksissa, ainoastaan ankaramman voiman ohjaamana”. Anthony Birley on kommentoinut, että ”Mietteiden lukeminen pitkissä jaksoissa saattaa johtaa melankoliaan”.


title: Itselleni

text:
Bertrand Russell piti teosta ristiriitaisena ja epäjohdonmukaisena ”väsyneen ajan” todistuskappaleena; ajan, jolloin hyvätkin asiat menettävät makunsa: ”Emme voi olla onnellisia, mutta voimme olla hyviä; teeskennelkäämme siis, että niin kauan kuin olemme hyviä, ei merkitse mitään, vaikka olemme onnettomia”.
Teos:


title: Itselleni

text: Arviointeja:


title: Kamnik

text: Kamnik on kaupunki Slovenian keskiosassa Gorenjskan alueella Kamnikin Alpeilla. Se sijaitsee pääkaupungin Ljubljanan pohjoispuolella. Kamnikin kunnassa on 28 677 asukasta (vuonna 2008) ja sen pinta-ala on 266 neliökilometriä.


title: Kamnik

text: Kamnikissa on hyvin säilynyt vanhakaupunki kapeine katuineen. Kaupunkia vartioi Stari gradin raunioitunut linna. Muihin nähtävyyksiin lukeutuvat fransiskaaniluostari, Zapricen barokkikartano ja muutaman kilometrin päässä kaupungista Volčji potokin arboretum, jossa on kasvillisuutta läheisiltä Kamnikin Alpeilta.


title: Mercator (kauppaketju)

text: Mercator on slovenialainen kauppaketju. Ketju perustettiin nimellä "Živila Ljubljana" 1949, mutta neljän vuoden kuluttua nimi vaihdettiin nykyiseksi.


title: Mercator (kauppaketju)

text: Slovenian lisäksi, kauppaketjun liikkeitä on Kroatiassa, Bosnia ja Hertsegovinassa, Serbiassa, Montenegrossa, Bulgariassa ja Albaniassa.


title: Vicious Delicious

text:
Vicious Delicious on israelilaisen psytrancea tuottavan kaksikon Erez Aizenin ja Amit Duvdevanin eli Infected Mushroomin 26. maaliskuuta 2007 julkaistu albumi. Albumi on järjestyksessään yhtyeen kuudes albumi, ja se oli määrä julkaista jo 6. kesäkuuta 2006.
Albumin kansikuvan toteutti David Ho.


title: Lady in the Water

text:
Lady in the Water on vuonna 2006 ensi-iltansa saanut jännitys/fantasiaelokuva, jonka on käsikirjoittanut, tuottanut ja ohjannut M. Night Shyamalan, tuottajina myös Sam Mercer ja Jose L. Rodriguez. Musiikin elokuvaan sävelsi James Newton Howard.
Tarina perustuu Shyamalanin omille lapsilleen kertomaan iltasatuun.


title: Lady in the Water

text:
Kerrostalokompleksin talonmiehen Cleveland Heepin (Paul Giamatti) pelastaa nuori nainen, joka ilmestyy hänen huoltamastaan uima-altaasta. Käy ilmi, että kyseessä on myyttinen vesiolento, "narfi", nimeltään Story, joka on tullut ihmisten maailmaan täyttämään ennalta määrättyä tehtäväänsä. Joillakin kerrostalokompleksin asukkailla on osansa narfin tehtävässä. Cleveland ryhtyy auttamaan Storya löytämään oikeat henkilöt, jotta hän voisi palata kotiinsa. Tehtävää kuitenkin vaikeuttavat koiramaiset "skruntit", jotka pyrkivät tappamaan kaikki omasta maailmastaan poistuneet narfit.
Elokuva sai melko penseän vastaanoton elokuvakriitikoilta. Elokuvan kuvaaman satumaailman uskottavuus ja elokuvan vakavastiotettavuus on kyseenalaistettu, ja Shyamalanin itselleen käsikirjoittamaa roolia on kritisoitu liioitellun mahtipontiseksi. Ohjaamilleen elokuville tyypillisen lyhyen cameoroolin sijasta Shyamalanin esittämä hahmo on Lady in the Waterissa yksi tärkeimmistä. Eräs elokuvan hahmoista on elokuvakriitikko, joka on esitetty ylimielisenä ja epämiellyttävänä, mitä voidaan pitää vihamielisyytenä elokuvakriitikoita kohtaan. Elokuvasta esitettiin kuitenkin myös positiivisia arvioita.


title: Lady in the Water

text: Lady in the Water tuotti pääsylipputuloja noin 72,9 miljoonaa dollaria. Elokuvan tuottamiseen käytettiin arviolta 70 miljoonaa dollaria ja markkinoimiseen toiset 70 miljoonaa, joten elokuva ei ollut taloudellinen menestys.


title: Gasherbrum IV

text: Gasherbrum IV on maailman 17. korkein ja Pakistanin 6. korkein vuori. Se on yksi Gasherbrumin massiivin huipuista. Gasherbrumit ovat syrjäinen joukko vuoria, jotka sijaitsevat Baltoro Glacierin koillispäädyssä Karakorumin vuoristossa Himalajalla. Massiiviin sisältyy kolme maailman yli 8 000 metriä korkeista vuorista (jos Broad Peak lasketaan mukaan).


title: Lasarus-veljet

text: Lasarus-veljet ry on Eero Israel Heikkilän johtama uskonlahko. Kristillinen yhteisö toimii Säkylässä. Se on syntynyt Israelin suomalaisten keskuudessa 1970-luvun alussa. Liike toimi aluksi luterilaisen kirkon sisällä, mutta useat liikkeen kannattajista erosivat maallistuneena pitämästään kirkosta 1970-luvulla. Vuonna 1974 perustettiin julkaisutyötä vasten rekisteröity yhdistys "Lasarus-veljet ry" ja 1976 rekisteröimätön Kristus-kirkko. Jäseniä liikkeessä on ollut enimmillään satakunta, joista suurin osa lapsia. Nykyisin lahkolaisia on noin 50 henkeä.


title: Lasarus-veljet

text: Lasarus-veljien ydinjoukko asuu Säkylässä toimivassa yhteisössä, joka perustuu yhteisomistukseen. Yhteisössä pyritään maanläheiseen, ekologiseen ja vaatimattomaan elämäntapaan. Yhteisön jäsenet eivät käytä koreita tai näyttäviä vaatteita, eivät ehostaudu meikkaamalla eivätkä käytä koruja. Ruoan suhteen yhteisö pyrkii mahdollisimman suureen omavaraisuuteen, ja suuri osa ruoasta tuotetaan yhteisön tilalla. Yhteisön sisaret ovat julkaisseet yli tuhat reseptiä sisältävän "Marian keittokirjan", jota on jaettu myös liikkeeseen kuulumattomille. Marian keittokirjan ohjeet soveltuvat ennen muuta itse kasvatettujen ruoka-aineiden valmistamiseen.


title: Lasarus-veljet

text: Lasarus-veljet eivät lähetä lapsiaan paikallisiin kouluihin, vaan lasten opetus hoidetaan kotiopetuksena. Lapset tenttivät opitut asiat kunnallisessa koulussa. Täten lapsille voidaan heidän mukaansa tarjota turvallinen kasvuympäristö ja kristillinen kasvatus. Lasarus-veljet eivät liioin turvaudu yleensä lääkärien ja sairaaloiden apuun, vaan sairaat pyritään hoitamaan kotona yrttilääkityksellä.


title: Lasarus-veljet

text: Liikkeen johtaja Eero Heikkilä kuoli kotonaan Säkylässä 25.2.2017.


title: Lasarus-veljet

text: Opillisesti Lasarus-veljet ovat lähempänä kalvinismia kuin klassista luterilaisuutta. Kolminaisuusopin tulkinta erottaa heidät kristillisistä lahkoista. Liike korostaa ennen muuta kilvoittelua ja pyhityselämää sekä vaatimattomuutta ja nöyryyttä Jumalan edessä. Sen julistus on ollut avoimen kriittistä ennen muuta Suomen evankelis-luterilaista kirkkoa kohtaan. Se kritisoi kirkkoa liturgian ja ulkoisen hartauselämän liiallisesta korostamisesta, katolisten tapojen tuomisesta osaksi suomalaista hengellisyyttä, opillisesta vapaamielisyydestä ja ekumeenisista yhteyksistä muihin kirkkokuntiin. Liike pelkää kirkollisen kehityksen johtavan lopulta suuren, paavin alaisuudessa toimivan maailmankirkon syntymiseen, joka puolestaan alkaisi vainota elävää kristillisyyttä. Lasarus-veljien julistus korostaa muutenkin maailman olevan lähellä viimeistä tuomiota, Jeesuksen toista tulemista ja tuhatvuotisen valtakunnan aikaa.


title: Lasarus-veljet

text: Lasarus-veljien jumalanpalveluselämä on yksinkertaista ja korutonta. Heidän mukaansa sekä ehtoollinen että kaste ovat vertauskuvallisia. Ehtoollinen on muistoateria Jeesuksen ristinuhrin muistamiseksi ja kaste ulkoinen merkki parannuksenteosta. Liikkeessä lapset kastetaan yleensä vasta, kun he ovat saavuttaneet vastuullisen iän, erottavan hyvän ja pahan sekä ovat tehneet parannuksen synneistään. Toisaalta lapsena kastettuja ei yhteisössä kasteta uudelleen, vaan heidän aikaisempi kasteensa katsotaan päteväksi.


title: Lasarus-veljet

text: Lasarus-veljien kokouksissa vain miehet eli veljet saavat pitää puheita ja toimittaa ehtoollisen, vaikka naisillakin on mahdollisuus pitää lyhyitä todistuspuheenvuoroja. Vain miehet voivat toimia seurakunnan johtajina eli paimenina ja kuulua liikkeen johtavaan vanhemmistoon.


title: Lasarus-veljet

text: Lasarus-veljet eivät hyväksy vuoden 1992 raamatunkäännöstä, joka heidän mukaansa on liian vapaamielinen, virheellinen ja selittävä. Liikkeessä käytetäänkin vanhempaa, vuoden 1938 käännöstä. Toisaalta Lasarus-veljet opettavat, että Jumala johtaa vilpittömiä totuudenetsijöitä siitä riippumatta, mitä raamatunkäännöstä he käyttävät. Lasarus-veljien raamattunäkemys ei ole fundamentalistinen, vaan he jopa arvostelevat liiallista kirjainuskoa.


title: Lasarus-veljet

text: Vaikka Lasarus-veljien jäsenmäärä ei ole suuri, on liike sangen näkyvä ja tunnettu ennen muuta laajan julkaisutoimintansa ansiosta. Liikkeen traktaatteja ja lehtiä on levitetty laajalti liikkeen ulkopuolellekin. Lasarus-yhteisön kirjapaino sijaitsee Säkylässä, jonne muukin yhteisön toiminta on keskitetty. Siellä toimitetaan ja painetaan liikkeen julkaisuja. Suomeen tultuaan pieni ryhmä kristittyjä ihmisiä alkoi julkaista monistetta "Huutavan ääni erämaassa". Syksystä 1974 lähtien on julkaistu "Kristus-sanomia". Tunnettu on ennen muuta lehti "Laupias samarialainen", joka jo toisesta numerostaan alkaen vastusti kiivaasti Suomen EU-jäsenyyttä, perustellen vastustustaan sekä teologisesti että poliittisesti. Muita julkaisuja ovat mm. "Ihanan osa evästä".


title: Lasarus-veljet

text: Suomen Tietotoimiston 22. huhtikuuta 2011 välittämän uutisen mukaan useat entiset lahkon jäsenet ovat kertoneet joutuneensa lapsina ankaran pahoinpitelyn uhreiksi. Lahkon edustajat kertoivat STT:lle, että lasten pahoinpitely lopetettiin 1984, kun lasten ruumiillisen kurituksen kieltävä laki tuli voimaan. STT:n tietojen mukaan pahoinpitelyt jatkuivat kuitenkin pitkään tuon jälkeenkin.. Lasarus-veljet ovat kiistäneet väitteet.


title: Lasarus-veljet

text: STT kertoi 25. huhtikuuta 2011, kuinka lahkon lääkärikielteisyys on johtanut vammautumisiin ja kärsimyksiin. Entisten lahkolaisten mukaan lasten luunmurtuma lastoitettiin itse, STT kertoo. Yhden miehen kaksi sormea lähes leikkautui uutistoimiston mukaan irti sirkkelissä mutta hän kärsi kipunsa kotona eikä käsi ei ole sen koommin toiminut kunnolla.


title: Lasarus-veljet

text: Eero Israel Heikkilä sanoo STT:n haastattelussa, että lääkärikielteisyydestä luovuttiin "jo 30 vuotta sitten", mutta hänen vaimonsa mukaan tämä tapahtui vasta 1990-luvulla.


title: Lasarus-veljet

text: Heidän eristäytymistään on verrattu jopa kommunistiseen oppiin, koska he pyrkivät tiiviiseen yhteisöllisyyteen.


title: Lasarus-veljet

text: Hatakka, Eija: Säkylän Lasarus-veljet. Uskontososiologinen näkökulma yhteisön toimintaan. Pro gradu-tutkielma. Turku: Turun yliopisto. kulttuurien tutkimuksen laitos. Uskontotiede, 1986.


title: Joensuun kaupungintalo

text: Joensuun kaupungintalo on Eliel Saarisen suunnittelema, vuonna 1914 valmistunut kansallisromantiikkaa ja myöhäisjugendia yhdistelevä tiilirakennus Joensuun keskustassa. Se palvelee kulttuuria ja hallintoa. Siinä toimivat kaupungin keskushallinto, kaupunginteatteri (Euroopan unionin itäisin ammattiteatteri) ja ravintola. Kaupungintalo sijaitsee Pielisjoen rannalla Rantakadulla.


title: Joensuun kaupungintalo

text: Joensuun alkuvaiheissa ennen kaupungintalon rakentamista kaupunginhallintoelimet olivat toimineet entisessä kauppias A. J. Mustosen talossa. Tilat kävivät kuitenkin pian ahtaiksi, eikä sopivia paikkoja kokouksia, iltamia, teatteria tai konsertteja varten ollut. Kaupungintalon rakentamisesta keskusteltiinkin useaan otteeseen 1890-luvulla. Hankkeen edelle kiri kuitenkin kiireellisemmäksi todettu tyttökoulun perustaminen, ja kaupungintalon rakentaminen sai jäädä myöhemmäksi. Kaupungintaloon suunniteltiin alun perin kirjaston ja majatalon sijoittamista, mutta näistä luovuttiin. Kaupungintaloon suunniteltu ravintolakin aiheutti paheksuntaa, mutta se säilytettiin.


title: Joensuun kaupungintalo

text: Kaupungintalon tuleva sijaintikin oli kiistelyn aihe. Talon paikaksi oli suunniteltu torin itäistä reunaa, jossa talo olisi ollut näkyvällä paikalla. Kaupungintalon piirustuskilpailun palkintolautakunnan lausunto ratkaisi kuitenkin tilanteen. Sen mukaan paras paikka olisi Pakkahuonepuistossa, jossa liikenne olisi vilkkain. Vuonna 1908 päätettiin kaupungintalon rakentamisesta Pakkahuonepuistoon. Seuraavana vuonna päätös vahvistettiin senaatissa. Asemakaavamuutoksen myötä raatihuonekortteli muutettiin puistoksi ja Isontorin itäosa samoin.


title: Joensuun kaupungintalo

text: Kaupungintalon piirustukset ratkaistiin vuonna 1909 käydyllä piirustuskilpailulla, jonka voitti Eliel Saarinen. Palkintona oli 1 200 markkaa ja hänen työtään alettiin rakentaa pienin muutoksin.


title: Joensuun kaupungintalo

text: 18. toukokuuta 1911 valtuuskunta totesi kaupungintalon rakennushankkeen kiireelliseksi ja päätti, että rakennustyöhön ryhdytään heti. Työt aloitettiin 11. lokakuuta, jolloin paikalle tuotiin ensimmäiset rakennusainekuormat. Alussa työt sujuivat hyvin, mutta lopussa viimeistelytyöt venyivät odotettua myöhemmäksi. Kaupungintalo vihittiin lopulta käyttöön 14. marraskuuta 1914, kolmen vuoden rakentamisen jälkeen.


title: Joensuun kaupungintalo

text: Valmistuttuaan uusi kaupungintalo vastasi varsin tarkasti Saarisen piirustuksia, varsinkin julkisivuiltaan. Julkisivun patsaat suunnitteli kuvanveistäjä Johannes Haapasalo. Uudella kaupungintalolla oli vuonna 1914 valmistuessaan melkoinen vaikutus kaupunkikuvaan. Jyhkeä kivirakennus korkeine torneineen kohosi keskelle puutaloja ja se näkyi lähes keskustan joka puolelle.


title: Joensuun kaupungintalo

text: Maaliskuussa 1966 kaupungintalolla syttyi tulipalo, joka uhkasi tuhota rakennuksen. Palo sai alkunsa kaupunginteatterin näyttämöltä. Tuli ryöstäytyi juhlasalin ullakolle ja torniin, mutta palo saatiin rajoitetuksi niin, että toimisto-osa kärsi vain vesivahinkoja. Ensin evakuoitiin arkisto. Teatterin kalustosta jäi evakuoimatta lattiaan kiinnitetyt istuimet. Rakenteita jouduttiin uusimaan ja ilmanvaihtojärjestelmä rakennettiin lähes kokonaan uudelleen.


title: Joensuun kaupungintalo

text: Kaupungintalon ympäristöä on uudistettu 1990- ja 2000-luvuilla. Rantakatua on alennettu noin metrin verran ja talon alin kerros on tullut paremmin esille. Kaupungintalo on peruskorjattu vuonna 1998, koska rakennus on joiltain osin päässyt huonoon kuntoon mm. vanhojen vuotavien vesi- ja viemäriputkien sekä rapautumisen takia. Talossa on Joensuun kaupunginteatterin suuri ja pieni näyttämö sekä Teatteriravintola.


title: Joensuun kaupungintalo

text: Teatteriravintolan terassi on suosittu jazz- ja muiden klubityyppisten konserttien pitopaikka. Alakerran Teatteriklubilla järjestetään säännöllisesti pienimuotoisempia live-konsertteja.


title: Joensuun kaupungintalo

text: Kaupunginteatterissa eli kaupungintalon juhlasalissa kokoontuu Joensuun kaupunginvaltuusto.


title: Joensuun kaupungintalo

text: Talon torni toimii näkötornina, josta on näkymät joka suuntaan Joensuuhun.


title: Stig Gælok

text: Stig Riemmbe Gælok (s. 7. heinäkuuta 1961 Oslossa) on Tysfjordista kotoisin, saamelainen runoilija, joka kirjoittaa runojaan luulajansaameksi. Hänen kirjansa, vuonna 1983 julkaistu "O, Oarjjevuodna", oli ensimmäinen luulajansaamenkielinen kirja Anta Pirakin kirjan jälkeen.


title: Tulenpuhallus

text: Tulenpuhallus on tulitaiteilijoiden temppu, jossa luodaan tulipatsas puhaltamalla tulenarkaa nestettä palavaan soihtuun.


title: Tulenpuhallus

text: Tulenpuhallus ja tulennielentä ovat kaksi eri asiaa. Tulennielentä tarkoittaa palavan soihdun viemistä suuhun ja suun sulkemista sen ympärille siten, että liekki tukahtuu ja sammuu.


title: Tulenpuhallus

text: Tulenpuhallusta käytetään usein sirkuksessa esityksen jännittävimmässä vaiheessa. Myös monet black metal -musiikkia esittävät yhtyeet ovat käyttäneet tulenpuhaltajia visuaalisen ilmeensä luomisessa.


title: Tulenpuhallus

text: Monilla tarueläimillä, kuten lohikäärmeillä, on uskottu olevan kyky sylkeä tulta luonnostaan.


title: Tulenpuhallus

text:
Tulenpuhalluksen ensisijainen vaara on suun limakalvojen vaurioituminen. Tulenpuhallus voi aiheuttaa palovammoja ja se voi sytyttää vaatteet, hiukset, kulmakarvat tai liian lähellä olevat esineet palamaan. Suurin vaara on kuitenkin palavan nesteen vahingossa keuhkoihin vetäminen, joka voi aiheuttaa kemiallisen keuhkokuumeen tai jopa kuoleman.
Nesteen joutuminen keuhkoihin aiheuttaa kemiallisen keuhkokuumeen vaikka se ei olisi palavaakaan. Pisara riittää.


title: Tulenpuhallus

text: Tulenpuhaltajan pitäisi välttää räjähtävien nesteiden, kuten alkoholin käyttöä. Bensiiniä ei voi eikä saa käyttää missään tapauksessa, sillä se syövyttää ja voi aiheuttaa kuoleman. Usein käytössä on parafiini tai puhdistettu lamppuöljy. Turvallisin vaihtoehto on luonnonöljypohjainen ( rapsi tai rypsi) sytytysneste. Muita ei ole suositeltavaa käyttää. Myös näitä koskevat edellä mainitut varoitukset.


title: Tulenpuhallus

text: Tulenpuhallus on turvallisinta tehdä ulkona. Tuulen pitäisi puhaltaa tulenpuhaltajasta poispäin, ja koko ajan samaan suuntaan, sillä tuulensuunnan muuttuminen voi aiheuttaa palovammoja. Tulenpuhaltaja voi päätellä tuulensuunnan katsomalla soihdun liekin lepatussuuntaa.


title: Tulenpuhallus

text: Tulenpuhaltajan on pidettävä liekki riittävän kaukana kasvoista, koska tuli voi sytyttää iholla olevan sytytysnesteen palamaan. Tulenpuhaltaja pyyhkii usein huulensa ja kasvonsa ennen uutta puhallusta. Myös kasvojen karvat tai hiukset saattavat syttyä palamaan varomattomuuden vuoksi. Erikoisimmissa tulennielentäesityksissä, kuten joukkotulenpuhalluksessa, puhaltajat suojaavat usein silmänsä suojalaseilla.


title: Tulenpuhallus

text: Vaikka tulenpuhallus olisi tehty turvallisuusohjeita noudattaen, tempussa on silti paljon riskejä ja niitä ei suositella kenenkään itse kokeiltaviksi vaan ainoastaan pätevän ohjaajan opettamana. Kirjassa "Fire Breathing Basics" mainitaan seuraavat mahdolliset haitat:


title: Francisco Gento

text: Francisco "Paco" Gento López (s. 21. lokakuuta 1933 Guarnizossa, Kantabrian maakunnassa, Espanjassa) on espanjalainen entinen jalkapalloilija.


title: Francisco Gento

text: Gento aloitti ammattilaisuransa Racing Santanderin riveissä kaudella 1952–1953. Kesällä 1953 hän siirtyi Real Madridiin. Gento saavutti seuran riveissä kuusi Euroopan Cupin voittoa ja yhden Intercontinental Cupin voiton. Hän teki urallaan kaikkiaan 30 maalia Uefan seurajoukkuekilpailuissa. Espanjan-mestaruuden Gento voitti Real Madridin riveissä peräti 12 kertaa. Uransa hän päätti vuonna 1971.


title: Francisco Gento

text: Espanjan maajoukkueessa Gento pelasi vuosien 1955 ja 1969 välisenä aikana 43 ottelua ja teki niissä viisi maalia. Hän edusti Espanjaa MM-kilpailuissa vuosina 1962 ja 1966.


Brasilian jalkapallon osavaltiomestaruussarjat ovat Brasilian osavaltioissa vuosittain käytäviä jalkapallon mestaruussarjoja. Ne kestävät kolme-neljä kuukautta ja alkavat yleensä tammikuussa, kun taas Campeonato Brasileiro pelataan huhti-toukokuusta joulukuuhun.


title: Brasilian jalkapallon osavaltiomestaruussarjat

text: Taloudellisten ja maantieteellisten syiden vuoksi Brasiliassa oli pitkään mahdotonta järjestää koko maan kattavaa kansallista jalkapallosarjaa niin kuin esimerkiksi Euroopassa on ollut tapana. Niinpä osavaltiosarjat muodostivat Brasilian korkeimman sarjatason.


text: Brasilian kansallinen jalkapallon sarjajärjestelmä Campeonato Brasileiro kehitettiin vuonna 1971. Siitä huolimatta perinteiset osavaltiosarjat jatkuivat sen rinnalla ja vielä alkuaikoina osavaltiosarjoja pidettiin tärkeämpinä kuin Brasilian mestaruussarjaa. Nykyään Brasilian mestaruus on tärkeämpi, mutta osavaltiosarjat ovat edelleen hyvin arvostettuja ja niihin panostetaan yhtä paljon kuin Brasilian mestaruussarjaan. Osavaltiomestaruussarjoissa on paljon paikallisotteluja, klassikoita (clássicos), jotka ovat etenkin joukkueiden kannattajille usein tärkeämpiä kuin suurseuran kohtaaminen jostain toisesta osavaltiosta.


text: Osavaltioiden mestarit ja joissain osavaltioissa myös toiseksi tulleet saavat osallistumisoikeuden seuraavan vuoden Copa do Brasiliin eli Brasilian cupiin. Lisäksi osavaltioissa, joissa ei ole sellaisia suurseuroja, jotka osallistuisivat Campeonato Brasileiro Série A:han tai Campeonato Brasileiro Série B:hen, panoksena on osallistumisoikeus saman vuoden Campeonato Brasileiro Série C:hen.


text: Merkittävimpiä osavaltiosarjoja ovat Campeonato Carioca (Rio de Janeiron osavaltio) ja Campeonato Paulista (São Paulon osavaltio), joissa pelaavat maan suurimmat seurat.


text: Campeonato Acreano on Acren osavaltion jalkapallon mestaruussarja. Se pelattiin ensimmäisen kerran vuonna 1947. Brasilialaiseen tyyliin pelijärjestelmä on muuttunut usein vuosien saatossa. Hallitseva mestari on Associação Desportiva Senador Guiomard. Eniten mestaruuksia on Rio Branco Football Clubilla (23).


text: Joukkueet jaetaan ensimmäisessä vaiheessa kahteen neljän joukkueen lohkoon ja ne pelaavat yksinkertaisen sarjan. Lohkojen kaksi parasta joukkuetta pelaavat pudotuspelit. Toinen vaihe on samanlainen. Jos joku joukkue voittaa molemmat vaiheet se kruunataan mestariksi. Jos ensimmäisessä ja toisessa vaiheessa on eri voittajat, ne kohtaavat toisensa kolmannessa vaiheessa kahdesti (kotona ja vieraissa).


text: Campeonato Alagoano on Alagoasin osavaltion mestaruussarja. Sitä on pelattu vuodesta 1927 lähtien. Hallitseva mestari on Associação Atlética Coruripe. Eniten mestaruuksia on voittanut Centro Sportivo Alagoano (36). Pelijärjestelmä on muuttunut vuosien saatossa usein.


text: Campeonato Alagoano on jaettu Copa Maceióon ja Copa Alagoasiin. Niissä pelijärjestelmä on samanlainen. Ensimmäisessä vaiheessa joukkueet pelaavat kaksinkertaisen sarjan. Toisessa vaiheessa ensimmäisen vaiheen neljä parasta joukkuetta pelaavat pudotuspelit. Jos joku seura voittaa sekä ensimmäisen että toisen vaiheen, se voittaa kyseisen "copan". Jos ensimmäisen ja toisen vaiheen voittaa eri seurat, niin ne käyvät keskenään kaksiosaisen kolmannen vaiheen. Jos Copa Maceión ja Copa Alagoasin voittaa sama seura, se voittaa Campeonato Alagoanon. Jos copat on voittanut eri seurat, niin ne käyvät keskenään kaksiosaisen finaalin. Copa Maceión viimeinen joukkue putoaa alempaan divisioonaan eikä osallistu Copa Alagoasiin.


text: Campeonato Amapaense on Amapán osavaltion mestaruussarja. Sitä on pelattu vuodesta 1944 lähtien. Hallitseva mestari on Sociedade Esportiva e Recreativa São José. Eniten mestaruuksia on voittanut Esporte Clube Macapá (17). Sarjan pelijärjestelmä on muuttunut usein.


text: Ensimmäisessä vaiheessa pelataan yksinkertainen sarja ja kaksi parasta joukkuetta kohtaavat toisensa vielä ratkaisuottelussa. Toisessa vaiheessa pelataan jälleen yksinkertainen sarja ja kaksi parasta joukkuetta kohtaavat toisensa. Jos joku seura voittaa molemmat vaiheet, se on sarjan mestari. Jos on kaksi eri voittajaa, ne kohtaavat toisensa kaksiosaisessa finaalissa ja voittaja on sarjan mestari. Kaksi huonointa joukkuetta putoaa alempaan divisioonaan.


text: Campeonato Amazonense on Amazonasin osavaltion mestaruussarja. Sitä on pelattu vuodesta 1914 lähtien. Hallitseva mestari on São Raimundo Esporte Clube. Eniten mestaruuksia on voittanut Nacional Futebol Clube (39). Pelijärjestelmä on muuttunut vuosien saatossa.


text: Campeonato Amazonense on jaettu Taça Amazonasiin ja Taça Cidade de Manausiin. Taça Amazonasissa kymmenen joukkuetta pelaa yksinkertaisen sarjan. Taça Cidade de Manausissa joukkueet jaetaan kahteen viiden joukkueen lohkoon ja ne pelaavat yksinkertaisen sarjan. Lohkojen kaksi parasta joukkuetta pelaavat sen jälkeen pudotuspelit. Jos joku seura voittaa molemmat "taçat", se on sarjan mestari. Jos on kaksi eri voittajaa, ne pelaavat keskenään kaksiosaisen finaalin ja voittaja on sarjan mestari.


text: Campeonato Baiano on Bahian osavaltion mestaruussarja. Sitä on pelattu vuodesta 1905 lähtien. Campeonato Baiano on Brasilian toiseksi vanhin osavaltiosarja. Hallitseva mestari on Colo-Colo de Futebol e Regatas. Eniten mestaruuksia on voittanut Esporte Clube Bahia. Se on voittanut 43 kertaa, joista kaksi on ollut jaettua mestaruutta. Pelijärjestelmä on muuttunut vuosien aikana.


text: Joukkueet jaetaan kahteen kuuden joukkueen lohkoon. Ensimmäisessä vaiheessa lohkoissa pelataan kaksinkertainen sarja. Lohkojen neljä parasta pelaavat sen jälkeen pudotuspelit. Toinen vaihe on samanlainen kuin ensimmäinen. Jos joku joukkue voittaa molemmat vaiheet, se on sarjan mestari. Jos on kaksi eri voittajaa, ne pelaavat keskenään kaksiosaisen finaalin. Vaiheiden kaksi huonointa joukkuetta pelaavat kaksiosaisen putoamiskilpailun. Hävinnyt putoaa alempaan divisioonaan. Jos joku joukkue on huonoin molemmissa vaiheissa, se putoaa suoraan.


text: Campeonato Brasiliense, joka tunnetaan myös nimillä Campeonato Metropolitano de Brasília ja Campeonato Candango, on Brasíliassa sijaitsevan hallinnollisen piirin Distrito Federalin mestaruussarja. Myös toisista osavaltioista on mahdollisuus liittyä "Brasílian jalkapalloliittoon" (FBF) ja sitä kautta Campeonato Brasilienseen mikäli seura sijaitsee enintään 200 kilometrin päässä pääkaupunki Brasíliasta. Tätä pykälää käyttävät hyväkseen Associação Atlética Luziânia Goiásin osavaltiosta ja Sociedade Esportiva Unaí Itapuã Minas Geraisin osavaltiosta.


text: Campeonato Brasiliensea on pelattu vuodesta 1959 lähtien. Hallitseva mestari on Brasiliense Futebol Clube. Eniten mestaruuksia on voittanut Sociedade Esportiva do Gama (10). Sarjan pelijärjestelmä on muuttunut vuosien aikana.


text: Ensimmäisessä vaiheessa joukkueet jaetaan kahteen viiden joukkueen lohkoon, jossa ne pelaavat kaksinkertaisen sarjan. Toisessa vaiheessa molempien lohkojen kaksi parasta joukkuetta muodostavat uuden lohkon ja pelaavat kaksinkertaisen sarjan. Eniten pisteitä kerännyt on sarjan mestari. Ensimmäisen vaiheen kolme huonointa joukkuetta putoavat alempaan divisioonaan.


text: Campeonato Capixaba on Espírito Santon osavaltion mestaruussarja, jota on pelattu vuodesta 1930 lähtien. Vuosina 1917-29 pelattiin Campeonato da Cidade de Vitóriaa, johon osallistuivat vain Vitórian kaupungin joukkueet. Campeonato Capixaban hallitseva mestari on Vitória Futebol Clube. Eniten mestaruuksia on voittanut Rio Branco Atlético Clube (30). Brasilialaiseen tyyliin sarjajärjestelmä on muuttunut usein.


text: Joukkueet jaetaan kahteen viiden joukkueen lohkoon. Ensimmäisessä vaiheessa lohkot pelaavat yksinkertaisen sarjan ja lohkojen parhaat kohtaavat kaksiosaisessa finaalissa. Toisessa vaiheessa joukkueet pelaavat toisen lohkon joukkueita vastaan yksinkertaisen sarjan ja lohkojen parhaat kohtaavat kaksiosaisessa finaalissa. Jos joku joukkue voittaa molemmat vaiheet, se on sarjan mestari. Jos on kaksi eri voittajaa, ne pelaavat kaksiosaisen finaalin. Kaksi huonointa joukkuetta putoaa alempaan divisioonaan.


text:
Campeonato Carioca on Rio de Janeiron osavaltion mestaruussarja.
Campeonato Catarinense on Santa Catarinan osavaltion mestaruussarja. Sitä on pelattu vuodesta 1924 lähtien. Sarjajärjestelmä on muuttunut useasti vuosien aikana. Hallitseva mestari on Figueirense Futebol Clube, joka on myös voittanut eniten mestaruuksia (14).


text: Ensimmäisessä vaiheessa joukkueet jaetaan kahteen kuuden joukkueen lohkoon, jotka pelaavat kaksinkertaisen sarjan. Toisessa vaiheessa molempien lohkojen neljä parasta joukkuetta jaetaan kahteen neljän joukkueen lohkoon, jotka pelaavat jälleen kaksinkertaisen sarjan. Kolmannessa vaiheessa lohkojen parhaat joukkueet pelaavat keskenään kaksiosaisen finaalin. Voittaja on koko sarjan mestari.


text: Campeonato Cearense on Cearán osavaltion mestaruussarja. Sitä on pelattu vuodesta 1920 lähtien. Sarjajärjestelmä on vaihdellut vuosien aikana. Hallitseva mestari on Ceará Sporting Club. Eniten mestaruuksia on voittanut Fortaleza Esporte Clube (35, joista 1 jaettu).


text: Ensimmäisessä vaiheessa joukkueet pelaavat kaksinkertaisen sarjan. Toisessa vaiheessa neljä parasta joukkuetta pelaavat pudotuspelit. Toisen vaiheen voittaja on sarjan mestari. Kaksi huonointa joukkuetta putoaa alempaan divisioonaan.


text: Campeonato Gaúcho on Rio Grande do Sulin osavaltion mestaruussarja. Sitä on pelattu vuodesta 1919 lähtien. Hallitseva mestari on Grêmio Foot-Ball Porto Alegrense. Eniten mestaruuksia on voittanut Sport Club Internacional (44).


text: Joukkueet jaetaan kolmeen kuuden joukkueen lohkoon, jotka pelaavat kaksinkertaisen sarjan. Yhdestä lohkosta jatkoon pääsee kaksi parasta ja kahdesta lohkosta kolme parasta joukkuetta. Jatkoon päässeet joukkueet jaetaan kahteen neljän joukkueen lohkoon, jotka pelaavat kaksinkertaisen sarjan. Lohkojen parhaat pelaavat kaksiosaisen finaalin. Voittaja on sarjan mestari. Kaksi huonointa putoaa alempaan divisioonaan.


text: Campeonato Goiano on Goiásin osavaltion mestaruussarja. Sitä on pelattu vuodesta 1944 lähtien. Sarjajärjestelmä on muuttunut monesti. Hallitseva mestari on Goiás Esporte Clube, joka on myös voittanut eniten mestaruuksia (21).


text: Ensimmäisessä vaiheessa joukkueet jaetaan kahteen kuuden joukkueen lohkoon. Joukkueet pelaavat kaksinkertaisen sarjan toisen lohkon joukkueita vastaan ja yksinkertaisen sarjan oman lohkon joukkueita vastaan. Toisessa vaiheessa lohkojen kaksi parasta joukkuetta pelaavat pudotuspelit. Toisen vaiheen voittaja on sarjan mestari. Ensimmäisen vaiheen kaksi huonointa joukkuetta putoaa alempaan divisioonaan.


text: Campeonato Maranhense on Maranhãon osavaltion mestaruussarja. Sitä on pelattu vuodesta 1918 lähtien. Sarjajärjestelmä on muuttunut vuosien aikana. Hallitseva mestari on Moto Club de São Luís. Eniten mestaruuksia on voittanut Sampaio Corrêa Futebol Clube (29).


text: Ensimmäisessä vaiheessa joukkueet pelaavat kaksinkertaisen sarjan, jonka jälkeen neljä parasta joukkuetta pelaavat pudotuspelit. Toinen vaihe on samanlainen kuin ensimmäinen. Jos joku joukkue voittaa molemmat vaiheet, se on sarjan mestari. Jos on kaksi eri voittajaa, ne pelaavat kaksiosaisen ratkaisun, jonka voittaja on sarjan mestari.


text: Campeonato Matogrossense on Mato Grosson osavaltion mestaruussarja. Sitä on pelattu vuodesta 1943 lähtien. Brasilialaiseen tyyliin sarjajärjestelmä voi muuttua joka vuosi. Hallitseva mestari on Clube Esportivo Operário Várzea-Grandense. Eniten mestaruuksia on voittanut Mixto Esporte Clube (23).


text: Ensimmäisessä vaiheessa joukkueet jaetaan kahteen kuuden joukkueen lohkoon, jotka pelaavat kaksinkertaisen sarjan. Lohkojen parhaat joukkueet pelaavat kaksiosaisen finaalin. Lohkojen huonoimmat joukkueet putoavat alempaan divisioonaan. Toisessa vaiheessa joukkueet jaetaan kahteen viiden joukkueen lohkoon. Joukkueet pelaavat kaksinkertaisen sarjan toisen lohkon joukkueita vastaan. Sen jälkeen lohkojen parhaat joukkueet pelaavat kaksiosaisen finaalin. Jos joku joukkue voittaa molemmat vaiheet, se on sarjan mestari. Jos on kaksi eri voittajaa, ne pelaavat kaksiosaisen ratkaisun.


text: Campeonato Mineiro on Minas Geraisin osavaltion mestaruussarja. Sitä on pelattu vuodesta 1915 lähtien. Campeonato Mineiron historia voidaan jakaa kahteen aikakauteen; aikaan ennen Mineirãoa ja aikaan jälkeen Mineirãon ("Era Mineirão"). Mineirão on Minas Geraisin suurin stadion ja se rakennettiin vuonna 1965 osavaltion pääkaupunkiin Belo Horizonteen. Hallitseva mestari on Cruzeiro Esporte Clube, jolla on myös eniten mestaruuksia Era Mineirãon aikana (22). Eniten mestaruuksia kaikkina aikoina on vielä Clube Atlético Mineirolla (43, joista kolme jaettua). Cruzeiro EC:llä on 34 voittoa, joista kaksi on jaettua mestaruutta. Muun muassa Ronaldo ja Tostão tekivät ammattilaisuransa debyytin Campeonato Mineirossa.


text: Joukkueet pelaavat yksinkertaisen runkosarjan, jonka jälkeen neljä parasta joukkuetta pelaavat pudotuspelit. Pudotuspelien voittaja on sarjan mestari.


text: Campeonato Paraense on Parán osavaltion mestaruussarja. Sitä on pelattu vuodesta 1908 lähtien. Hallitseva mestari on Paysandu Sport Club, jolla on myös eniten mestaruuksia (42).


text: Ensimmäinen vaihe toimii karsintana toiseen vaiheeseen. Kymmenen joukkuetta pelaa yksinkertaisen sarjan ja kuusi parasta joukkuetta pääsee toiseen vaiheeseen. Kaksi huonointa joukkuetta putoavat alempaan divisioonaan. Paysandu SC, Clube Municipal Ananindeua, Clube do Remo ja Castanhal Esporte Clube pääsevät suoraan toiseen vaiheeseen. Toinen vaihe on jaettu Taça Cidade de Belémiin ja Taça Estado do Paráan. Taça Cidade de Belémissä joukkueet pelaavat yksinkertaisen sarjan ja neljä parasta joukkuetta pelaavat pudotuspelit. Taça Estado do Pará pelataan samalla systeemillä. Jos joku joukkue voittaa molemmat "Taçat", se on sarjan mestari. Jos on kaksi eri voittajaa, ne pelaavat kaksiosaisen ratkaisun.


text: Campeonato Paraibano on Paraíban osavaltion mestaruussarja. Sitä on pelattu vuodesta 1919 lähtien. Sarjajärjestelmä on muuttunut vuosien saatossa. Hallitseva mestari on Treze Futebol Clube. Eniten mestaruuksia on voittanut Botafogo Futebol Clube (26).


text: Ensimmäisessä vaiheessa joukkueet pelaavat yksinkertaisen sarjan, jonka jälkeen neljä parasta joukkuetta pelaavat pudotuspelit. Toinen vaihe on samanlainen kuin ensimmäinen. Jos joku joukkue voittaa molemmat vaiheet, se on sarjan mestari. Jos on kaksi eri voittajaa, ne pelaavat kaksiosaisen ratkaisun. Huonoin joukkue putoaa alempaan divisioonaan.


text: Campeonato Paranaense on Paranán osavaltion mestaruussarja. Sitä on pelattu vuodesta 1915 lähtien. Sarjajärjestelmä on vaihtunut vuosien aikana. Hallitseva mestari on Paraná Clube. Eniten mestaruuksia on voittanut Coritiba Foot Ball Club (32).


text: Joukkueet jaetaan kahteen kahdeksan joukkueen lohkoon, jotka pelaavat kaksinkertaisen sarjan. Sen jälkeen lohkojen neljä parasta joukkuetta pelaavat pudotuspelit. Pudotuspelien voittaja on sarjan mestari. Lohkojen huonoimmat joukkueet putoavat alempaan divisioonaan.


text:
Campeonato Paulista on São Paulon osavaltion mestaruussarja.
Campeonato Pernambucano on Pernambucon osavaltion mestaruussarja. Sitä on pelattu vuodesta 1915 lähtien. Sarjajärjestelmä on vaihdellut vuosien saatossa. Hallitseva mestari on Sport Club do Recife, joka on myös voittanut eniten mestaruuksia (35).


text: Campeonato Pernambucano on jaettu Taça Tabocas e Guararapesiin ja Taça Confederação do Equadoriin. Molemmissa on sama formaatti eli joukkueet pelaavat yksinkertaisen sarjan. Jos joku joukkue voittaa molemmat "Taçat", se on sarjan mestari. Jos on kaksi eri voittajaa, ne pelaavat kaksiosaisen ratkaisun. Kaksi huonointa joukkuetta putoaa alempaan divisioonaan.


text: Campeonato Piauiense on Piauín osavaltion mestaruussarja. Sitä on pelattu vuodesta 1941 lähtien. Hallitseva mestari on Parnahyba Sport Club. Eniten mestaruuksia on voittanut Ríver Atlético Clube (26, joista yksi on ollut jaettu).


text: Joukkueet pelaavat kaksinkertaisen sarjan, jonka jälkeen neljä parasta pelaavat pudotuspelit. Voittaja on sarjan mestari ja runkosarjan kaksi huonointa joukkuetta putoavat alempaan divisioonaan.


text: Campeonato Potiguar on Rio Grande do Norten osavaltion mestaruussarja. Sitä on pelattu vuodesta 1919 lähtien. Brasilialaiseen tapaan sarjajärjestelmä on vaihtunut monesti. Hallitseva mestari on Associação Cultural Esporte Clube Baraúnas. Eniten mestaruuksia on voittanut ABC Futebol Clube (48).


text: Joukkueet pelaavat yksinkertaisen sarjan, jonka jälkeen kahdeksan parasta joukkuetta pelaavat pudotuspelit. Pudotuspelien voittaja on sarjan mestari. Runkosarjan huonoin joukkue putoaa alempaan divisioonaan.


text: Campeonato Rondoniense on Rondônian osavaltion mestaruussarja. Sitä on pelattu vuodesta 1945 lähtien, mutta vuoteen 1989 saakka se oli amatöörisarja. Ammattilaissarja se on ollut vuodesta 1991 lähtien. Sarjajärjestelmä on muuttunut vuosien aikana. Hallitseva mestari on Sport Club Ulbra Ji-Paraná. Eniten mestaruuksia ammattilaisaikana on voittanut Ji-Paraná Futebol Clube (8).


text: Joukkueet pelaavat kaksinkertaisen sarjan, jonka jälkeen neljä parasta joukkuetta pelaavat pudotuspelit. Pudotuspelien voittaja on sarjan mestari. Sarjan huonoin joukkue putoaa alempaan divisioonaan.


text: Campeonato Roraimense on Roraiman osavaltion mestaruussarja. Sitä on pelattu vuodesta 1995 lähtien. Hallitseva mestari on Baré Esporte Clube. Eniten mestaruuksia on voittanut Atlético Roraima Clube (5).


text: Ensimmäisessä vaiheessa joukkueet pelaavat yksinkertaisen sarjan. Toisessa vaiheessa joukkueet jaetaan kahteen neljän joukkueen lohkoon, jotka pelaavat yksinkertaisen sarjan. Sen jälkeen lohkojen kaksi parasta joukkuetta pelaavat pudotuspelit. Jos joku joukkue voittaa molemmat vaiheet, se on sarjan mestari. Jos on kaksi eri voittajaa, ne ratkaisevat mestaruuden finaalissa.


text: Campeonato Sergipano on Sergipen osavaltion mestaruussarja. Sitä on pelattu vuodesta 1918 lähtien. Sarjajärjestelmä on muuttunut vuosien saatossa. Hallitseva mestari on Olímpico Pirambu Futebol Clube, mutta eniten mestaruuksia on voittanut Club Sportivo Sergipe (31).


text: Joukkueet pelaavat tavanomaisen kaksinkertaisen sarjan ja eniten pisteitä saanut on sarjan mestari. Kaksi huonointa joukkuetta putoaa alempaan divisioonaan.


text: Campeonato Sul-Matogrossense on Mato Grosso do Sulin osavaltion mestaruussarja. Sitä on pelattu vuodesta 1979 lähtien, koska aiemmin Mato Grosso do Sul kuului osana Mato Grosson osavaltioon. Hallitseva mestari on Coxim Atlético Clube. Eniten mestaruuksia on voittanut Operário Futebol Clube (10).


text: Joukkueet pelaavat ensin kaksinkertaisen sarjan, jonka jälkeen neljä parasta joukkuetta pelaavat pudotuspelit. Pudotuspelien voittaja on sarjan mestari. Kaksi huonointa joukkuetta putoaa alempaan divisioonaan.


text: Campeonato Tocantinense on Tocantinsin osavaltion mestaruussarja. Sitä on pelattu vuodesta 1993 lähtien. Hallitseva mestari on Araguaína Futebol e Regatas. Eniten mestaruuksia on voittanut Palmas Futebol e Regatas (4).


text: Ensimmäisessä vaiheessa joukkueet pelaavat yksinkertaisen sarjan. Toisessa vaiheessa ensimmäisen vaiheen kuusi parasta joukkuetta pelaavat pudotuspelikierroksen. Ensimmäinen kohtaa kuudennen ja niin edelleen. Kolmannessa vaiheessa pudotuspelikierroksen voittajajoukkueet ja paras hävinnyt joukkue pelaavat kaksinkertaisen sarjan. Lopulta kolmannen vaiheen kaksi parasta joukkuetta pelaavat kaksiosaisen ratkaisun mestaruudesta.


title: Mercator

text: Mercator ( ’kauppias’) tarkoittaa seuraavia asioita:


title: Kajsa Ingemarsson

text: Kajsa Lena Ingemarsson, (s. 25. joulukuuta 1965 Oxelösund, Ruotsi) on ruotsalainen näyttelijä, toimittaja, kirjailija ja käsikirjoittaja.


title: Kajsa Ingemarsson

text: Ingemarsson on ollut toimittajana radiossa ja televisiossa ja työskennellyt lisäksi muun muassa kääntäjänä ja diplomaattina. Hän asuu Tukholmassa puolisonsa Lasse Johanssonin sekä heidän tytärtensä Lauran ja Rosan kanssa.


title: Kajsa Ingemarsson

text: Ingemarsson vietti varhaislapsuutensa Tukholmassa ja muutti 12-vuotiaana Blekingen läänissä sijaitsevalle pikkupaikkakunnalle, kunnes palasi lukion jälkeen pääkaupunkiin. Ingemarsson opiskeli Tukholman yliopistossa venäjää, puolaa ja valtiotieteitä sekä vuoden venäjää Pushkin-instituutissa Moskovassa.


title: Kajsa Ingemarsson

text: Kun Ingemarsson palasi kotimaahansa vuonna 1990, Ruotsin turvallisuuspoliisi Säpo tarjosi hänelle työtä Venäjän suunnasta tulevassa torjunnassa, eli niin sanotussa vastavakoilussa. Ingemarsson työskenteli turvallisuuspoliisin palveluksessa vuosina 1991–1997. Uran jatkuminen turvallisuuspoliisin alaisena olisi kuitenkin edellyttänyt Ingemarssonilta opintoja Poliisikorkeakoulussa.


title: Kajsa Ingemarsson

text: Ingemarssonin esikoisromaani "Matkalaukkumorsian" ilmestyi vuonna 2002. Hän on kirjoittanut sen jälkeen kuusi romaania, yhden kolumnikokoelman sekä kaksi elämäntaito-opasta. Hänen vuonna 2004 ilmestynyt romaaninsa "Keltaisten sitruunoiden kahvila" ("Små citroner gula") oli Ruotsin myydyin romaani vuonna 2005.